sagorsarker/bangla-wikipedia huggingface dataset:
জর্ডানের রাজাদের তালিকা

জর্ডা‌নের বাদশাহ হল জর্ডানের রাষ্ট্রপ্রধানের পদ। বাদশাহ জর্ডানের হাশিমি রাজপরিবারের প্রধান হিসেবেও দায়িত্বপালন করেন। তাকে মহামান্য (ইংরেজিতেঃ হিজ ম্যাজেস্টি) () হিসেবে সম্বোধন করা হয়।
ব্রিটেনের সহায়তায় ১৯২১ সালে জর্ডানে রাজতন্ত্র স্থাপিত হয়। মক্কার শরিফ হুসাইন বিন আলির পুত্রগণ ইরাক ও জর্ডানের বাদশাহ হন। প্রথম আবদুল্লাহ ১৯২১ সালের ১১ এপ্রিল ট্রান্সজর্ডান আমিরাতের আমির হয়েছিলেন। ১৯৪৬ সালের ২৫ মে ট্রান্সজর্ডান স্বাধীন হয়ে নতুন জর্ডান রাষ্ট্র গঠিত হওয়ার আগ পর্যন্ত তিনি আমির ছিলেন। এরপর তিনি জর্ডানের প্রথম বাদশাহ হন।
হাশিমি রাজপরিবারের মূল উৎসভূমি হেজাজ। বর্তমানে তা সৌদি আরবের অংশ।
কেপলার-৬

কেপলার ৬ হল সিগনাস নক্ষত্রমণ্ডলের মধ্যে অবস্থিত একটি জি-টাইপ তারা। নক্ষত্রটি কেপলার মিশনের দৃষ্টিক্ষেত্রর মধ্যে পরে যা নাসা নেতৃত্বাধীন পৃথিবী সদৃশ গ্রহ আবিষ্কার অভিযানে আবিষ্কৃত হয়। নক্ষত্রটি সূর্যের তুলনায় আয়তনে সামান্য বড়, সামান্য ঠান্ডা ও ধাতু-সমৃদ্ধ এবং সূর্যের চেয়ে বেশি ভর সমৃদ্ধ। নক্ষত্রটিকে কেপলার-৬বি নামের একটি মাত্র বৃহস্পতি-আকারের বহির্গ্রহ খুব নিকট কক্ষপথ দিয়ে প্রদক্ষিণ করে।
কেপলার মিশনে আবিষ্কৃত হওয়ার কারণেই এর নাম হয় কেপলার-৬। পৃথিবী সদৃশ গ্রহ যেখানে গমন করা সম্ভব আবিষ্কারের উদ্দেশ্যে নাসা ২০০৯ সালে এই মিশনটি চালু করে। সূর্য বা লুব্ধকের মতো তারার মত কেপলার-৬-এর কোন সাধারণ এবং চলিত নাম নেই। ২০১০ সালের জানুয়ারি ৪ তারিখে আমেরিকান এস্ট্রোনমিক্যাল সোসাইটির ২১৫ তম সভায় কেপলার টিম অন্যান্য তারার যেমন কেপলার-৪, কেপলার-৫, কেপলার-৭ ও কেপলার-৮-এর চারপাশের গ্রহের পাশাপাশি গ্রহ কেপলার-৬বি আবিষ্কৃত হওয়ার ঘোষণা দেয়। এটি কেপলার মহাকাশযানের আবিষ্কৃত তৃতীয় গ্রহ হবে, প্রথম তিনটি গ্রহ কেপলারের তথ্য অনুসারে যাচাই করা হবে যা আগেই আবিষ্ক্রিত হয়েছিল। এই তিনটি গ্রহ কেপলারের পরিমাপ নির্ভুলভাবে পরীক্ষা করতে ব্যবহৃত হয়।
কেপলার-৬-এর আবিষ্কার পর্যায়ক্রমে উক্ত পর্যবেক্ষণ দ্বারা নিশ্চিত করা হয়: টেক্সাসের হবি-এবারলি এবং স্মিথ টেলিস্কোপ; হাওয়াই অঙ্গরাজ্যের কেক ১ টেলিস্কোপ; সাউদারন ক্যালিফরনিয়ার হ্যাল এবং শেইন টেলিস্কোপ; আরিজোনা ডাব্লিউআইওয়াইএন, এমএমটি ও টিলিঙ্ঘাস্ট মানমন্দির এবং কানারি দ্বীপপুঞ্জের নর্ডিক অপটিক্যাল টেলিস্কোপ।
কেপলার-৬ হল একটি তারা যার ভর আনুমানিক ১.২০৯ M অথবা সূর্য ভরের পাঁচ-চতুর্থাংশ। এছাড়াও এটি সূর্যের চেয়ে বড় এবং এর ব্যাসার্ধ ১.৩৯১ R বা সূর্যের সাত-পঞ্চমাংশ। তারাটির বয়স আনুমানিক ৩.৮ বিলিয়ন বছর এবং এটির কার্যকরি তাপমাত্রা হল ৫৬৪৭ K (৯,৭০৫ °F)। সূর্যের তাপমাত্রা ৫৭৭৮ k যা তুলনামূলকভাবে কেপলার-৬-এর চেয়ে সামান্য বেশি। কেপলার-৬-এর ধাতবতা [Fe/H] = +০.৩৪, এটি সূর্যের চেয়ে ২.২ গুন বেশি ধাতুবহুল। সাধারনত ধাতু সমৃদ্ধ নক্ষত্র গ্রহমণ্ডল এবং গ্রহ তৈরিতে সহায়ক।
তারাটিকে পৃথিবী থেকে দেখার আপাত মান ১৩.৮ যা তুলনামুল্কভাবে প্লুটোর আপাত মানের চেয়ে কম, প্লুটোর আপাত মান ১৩.৬৫ যা কেপলার-৬-এর চেয়ে সামান্য উজ্জ্বল। তারাটি পৃথিবী থেকে খালি চোখে দেখা যায় না।
কেপলার-৬ এর একটি নিশ্চিতক্রিত গ্যাস জায়ান্ট গ্রহ রয়েছে যার নাম কেপলার-৬বি। গ্রহটি আনুমানিক .৬৬৯ M বা বৃহস্পতি গ্রহের ভরের দুই তৃতীয়াংশ। এছাড়াও এটি বৃহস্পতি গ্রহের চেয়ে সামান্য বিকীর্ণ এবং এর ব্যাসার্ধ প্রায় ১.৩২৩ R। কেপলার-৬বি গ্রহটি তার নক্ষত্রটিকে গড়ে .০৪৫৬ AU দূরত্বে প্রদক্ষিণ করে এবং এটি ৩.২৩৪ দিনে একবার প্রদক্ষিণ সম্পন্ন করে। গ্রহের কক্ষপথের উৎকেন্দ্রিকতা ০ গণ্য করা হয় যা একটি বৃত্তাকার কক্ষপথ।
মাহমুদ কলি

মাহমুদ কলি একজন বাংলাদেশী অভিনেতা। তিনি বাংলাদেশী চলচ্চিত্রের আশি ও নব্বই দশকের একজন জনপ্রিয় চলচ্চিত্র অভিনেতা।
মাহমুদ কলি ১৯৫৬ সালের ৭ এপ্রিল ঢাকার ওয়ারিতে জন্মগ্রহণ করেন। পৈত্রিক নিবাস হচ্ছে ফেনীর জেলার সোনাগাজী উপজেলার লক্ষীপুর গ্রামে। কিন্তু তিনি বেড়ে উঠেন ঢাকাতে।
অভিনেতা মাহমুদ কলি হচ্ছেন বাংলাদেশের স্বনামধন্য চিত্রনির্মাতা ও প্রযোজক আজিজুর রহমান বুলির ছোট ভাই। মূলত ভাই এর সহায়তায় এবং নিজের অভিনয় পারদর্শিতার মাধ্যমে বাংলাদেশ চলচ্চিত্রে প্রবেশ করেন।
১৯৭২ সালে এসএসসি পাশের পর চিত্রনায়ক মাহমুদ কলি চলচ্চিত্রে অভিনয় শুরু করেন। চিত্রনায়ক মাহমুদ কলি অভিনীত প্রথম চলচ্চিত্রের নাম হচ্ছে" প্রিয়তমা"।এই সিনেমাতে তিনি ছোট একটি চরিত্রে অভিনয় করেছিলেন।প্রিয়তমা সিনেমায় তিনি চিত্রনায়িকা ববিতার ছোট ভাইয়ের চরিত্রে অভিনয় করেছিলেন।চলচ্চিত্রটি ১৯৭৩ সালে মুক্তি পেয়েছিলো। প্রিয়তমা ছবিটি পরিচালনা করেছিলেন পরিচালক অশোক ঘোষ।
এরপর তিনি অভিনয় করেন "মাস্তান" সিনেমায়।
মাহমুদ কলি ১৯৯৭ সালে তিনি প্রথম একটি ধারাবাহিক নাটক নাটক নির্মাণ করেন তাহাদের কথা। তখন তিনি আলোকিত আঙ্গিনা নামক ধারাবাহিক নাটক নির্মাণ করছেন।
চিত্রনায়ক মাহমুদ কলি যশোরের দাউদ পাবলিক উচ্চ বিদ‍্যালয় থেকে ১৯৭২ সালে এসএসসি পাশ করেন।১৯৭৪ সালে নটরডেম কলেজ থেকে এইচএসসি পাশ করেন।এরপর তিনি ঢাকা বিশ্ববিদ‍্যালয় থেকে ইংরেজি সাহিত‍্যে অনার্স ও মাস্টার্স সম্পন্ন করেন। তিনি ১৯৮০ সালে এম এ পাশ করার পর নিয়মিত চলচ্চিত্রে কাজ করেছেন।
ব‍্যক্তিজীবনে তিনি ১৯৮৮ সালে বিবাহ বন্ধনে আবদ্ধ হন। তার স্ত্রীর নাম আয়শা নাসরিন। তাদের একটি কন‍্যা সন্তান আছে।মেয়ের নাম আনিকা ওসমানী অনন‍্যা।
চিত্রনায়ক মাহমুদ কলি ১৯৯৪ সাল পযর্ন্ত নিয়মিত সিনেমায় অভিনয় করেছিলেন। তিনি সর্বশেষ "মহাগ‍্যানজাম" সিনেমায় নায়কের ভূমিকায় অভিনয় করেছিলেন।এরপর তিনি দীর্ঘদিন বিদেশে ছিলেন। তিনি মূলত ব‍্যবসা করেন।ব‍্যবসার কাজে মাঝে মাঝে বিদেশে যেতেন। দীর্ঘ বিরতির তিনি ২০০২ সালে "বিজলী তুফান,আবার একটি যুদ্ধ চলচ্চিত্রে অভিনয় করেন। আবার একটি যুদ্ধ চলচ্চিত্রে উকিল চরিত্রে অভিনয় করেন।এটি একটি অতিথি চরিত্র ছিলো।"আবার একটি যুদ্ধ" চলচ্চিত্র ছিলো চিত্রনায়ক মাহমুদ কলি অভিনীত সর্বশেষ চলচ্চিত্র।
তিনি দুই মেয়াদে সাধারণ সম্পাদক এর এবং দুই মেয়াদে বাংলাদেশ চলচ্চিত্র শিল্পী সমিতির সভাপতির দায়িত্ব পালন করেন।
সিঁদুর নিওনা মুছে (মুক্তি পায় নি)
মোহাম্মদ দৌলত হোসেন মোল্লা

শহীদ মোহাম্মদ দৌলত হোসেন মোল্লা (জন্ম: ১২ ডিসেম্বর, ১৯৪৭ - মৃত্যু: ১০ ডিসেম্বর, ১৯৭১) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর বিক্রম খেতাব প্রদান করে।
মো. দৌলত হোসেন মোল্লার জন্ম গাজীপুর জেলার কাপাসিয়া উপজেলার চরখামের গ্রামে। তার বাবার নাম মো. আয়েত আলী মোল্লা এবং মায়ের নাম তাহেরা খাতুন। তার স্ত্রীর নাম আমেনা বেগম। তার এক মেয়ে। 
পাকিস্তান নৌবাহিনীতে চাকরি করতেন মো. দৌলত হোসেন মোল্লা। ১৯৭১ সালের মার্চে ছুটিতে বাড়িতে ছিলেন। মুক্তিযুদ্ধ শুরু হলে যুদ্ধে যোগ দেন। মুক্তিবাহিনীর নৌ উইংয়ে যোগ দেওয়ার আগে স্থলযুদ্ধেও অংশ নেন তিনি। অক্টোবরে মুক্তিবাহিনীর নৌ উইং গঠিত হলে পলাশ গানবোটে তাকে গান ক্রুম্যান হিসেবে অন্তর্ভুক্ত করা হয়। এরপর কয়েকটি নৌ অপারেশনে তিনি অংশ নেন।
১৯৭১ সালের ১০ ডিসেম্বর পদ্মা ও পলাশ নামে দুটি জাহাজ ভারত থেকে রওনা হয়ে খুলনা শিপইয়ার্ডের কাছে পৌঁছে। জাহাজ দুটি রওনা করে ৭ ডিসেম্বর। মিত্রবাহিনীর বিমান শত্রু পাকিস্তানিদের জাহাজ ভেবে ভুল করে পদ্মা ও পলাশ জাহাজে বোমাবর্ষণ করে। আত্মঘাতী এই বোমা হামলায় দুটি জাহাজই ডুবে যায়। এতে অনেক নৌমুক্তিযোদ্ধা শহীদ ও গুরুতর আহত হন। গুরুতর আহত মো. দৌলত হোসেন মোল্লা, রুহুল আমিন (বীরশ্রেষ্ঠ), সিরাজুল মওলা (বীর উত্তম), আফজাল মিয়া (বীর উত্তম)সহ আরও কয়েকজন সাঁতরে নদীতীরে যান। কিন্তু সেখানে তাদের জন্য অপেক্ষা করছিল আরেক বিপদ। নদীতীরের বিভিন্ন স্থানে ছিল পাকিস্তান সেনাবাহিনীর সহযোগী রাজাকার। মো. দৌলত হোসেন মোল্লা নদীতীরের যে স্থানে পৌঁছাতে সক্ষম হন, সেখানে তিনি একটু পর দেখতে পান তার সহযোদ্ধা আহত সিরাজুল মওলাকে। আহত দৌলত হোসেন নদীতীরে পড়ে ছিলেন। তিনি মারাত্মক আহত হয়েছিলেন। ক্রলিং করে বা হেঁটে যেতে পারছিলেন না। আহত মওলা চেষ্টা করেছিলেন মো. দৌলত হোসেন মোল্লাকে নিরাপদ স্থানে নিয়ে যাওয়ার। কিন্তু পারেননি। মওলা সামনে যেতে সক্ষম হন। তিনি বেঁচে যান। মো. দৌলত হোসেন মোল্লাকে পরে রাজাকাররা ধরে ফেলে। আহত দৌলত হোসেনকে রাজাকাররা বেয়নেট দিয়ে খুঁচিয়ে নির্মমভাবে হত্যা করে। রুহুল আমিনকেও একই ভাগ্য বরণ করতে হয়। 
ভারতের হলদিয়া নৌবন্দর থেকে যাত্রা শুরু করেছিল মুক্তিবাহিনীর দুটি জাহাজ ‘পদ্মা’ ও ‘পলাশ’। পলাশ জাহাজে ছিলেন মো. দৌলত হোসেন মোল্লা। তিনি ছিলেন জাহাজের ক্রুম্যান। তাদের লক্ষ্য, খুলনায় পাকিস্তানি নৌঘাঁটি দখল করা। মুক্তিবাহিনীর দুটি জাহাজের সঙ্গে আছে মিত্রবাহিনীরও একটি জাহাজ। খুলনার রূপসা নদীতে শিপইয়ার্ডের কাছাকাছি আসামাত্র ঘটে সেই আকস্মিক বিপর্যয়। এ সময় আকাশ থেকে তিনটি জঙ্গি বিমান জাহাজগুলো লক্ষ্য করে বোমা বর্ষণ করতে থাকে। প্রথম ধাক্কাতেই বিধ্বস্ত হয় পদ্মা। পলাশের ইঞ্জিনরুমে আগুন ধরে যায়। একটু পর পলাশও ডুবে যায় ডেকে শহীদ নৌমুক্তিযোদ্ধাদের লাশ পড়ে ছিল। সে সময়ে গুরুতর আহত মো. দৌলত হোসেন মোল্লা অনেক কষ্টে পানিতে ঝাঁপ দেন।
অতিপ্রাকৃত কল্পকাহিনী

অতিপ্রাকৃত কল্পকাহিনী সাহিত্য ও শিল্পকলার একটি শাখা যেটার কাহিনীকৌশল বা বিষয়বস্তুতে প্রাকৃতিক বিশ্ব ও বস্তুবাদী দৃষ্টিভঙ্গীর অসঙ্গতি উঠে আসে, এক অতিপ্রাকৃত ঘটনা।
ব্যাপকতর অর্থে অতিপ্রাকৃত কল্পকাহিনীতে অলৌকিক কাহিনী, লোমহর্ষক কল্পকাহিনী, ভ্যাম্পায়ার সাহিত্য, ভূতের গল্প এবং অলীক কল্পকাহিনী (ফ্যান্টাসি) শাখার উদাহরণ পাওয়া যায়। আবার অতিপ্রাকৃত কল্পকাহিনীর উপাদান ব্যবহৃত হয় বিজ্ঞান কল্পকাহিনীতে। অন্যান্য শাখার মূল বৈশিষ্ট্য, যেমন "লোমহর্ষক কল্পকাহিনী" বা "অলীক কল্পকাহিনী"র উপাদান বাদ দেওয়ায় উচ্চশিক্ষায়তনিক অঙ্গন, পাঠক এবং সংগ্রাহকেরা অতিপ্রাকৃত কল্পকাহিনীকে একটি স্বনির্ভর শাখা হিসেবে স্থান দেন। কেবলমাত্র ঐতিহ্যবাহী ভৌতিক গল্প শাখাটিকেই অতিপ্রাকৃত কল্পকাহিনী পুরোপুরি গ্রহণ করেছে।
বিশ শতকে অতিপ্রাকৃত কল্পকাহিনীর সাথে মনস্তাত্ত্বিক কল্পকাহিনী সংযুক্ত হতে দেখা যায়। ফলে গল্পের উদ্ভট পরিস্থিতির একমাত্র সমাধান হিসেবে অতিপ্রাকৃতকে উপস্থাপন করা হয়। এরকম একটি ধ্রুপদী উদাহরণ হলো হেনরি জেমসের "দ্য টার্ন অফ দ্য স্ক্রু" যেখানে বর্ণিত ঘটনাগুলোর অতিপ্রাকৃত এবং মনস্তাত্ত্বিক দুই ধরনের ব্যাখ্যাই দেয়া হয়। এই দ্ব্যর্থকতা কল্পকাহিনীকে আরো রহস্যময় করে তোলে। অনুরূপ আরেকটি দৃষ্টান্ত শার্লট পার্কিনস গিলম্যানের গল্প "দ্য ইয়েলো ওয়ালপেপার"।
অতিপ্রাকৃত কল্পকাহিনী জনপ্রিয় হতে থাকে, কিন্তু যেহেতু এটি সংজ্ঞায়িত করা কঠিন এবং সাধারণ লোকেরা তা পুরো বুঝতে না পারায়, প্রকাশক, বইবিক্রেতা বা গ্রন্থাগারে এটিকে স্বতন্ত্র বিপণন শ্রেণী হিসেবে ধরা হয়না। বিক্রির সময় হয় একে মূলধারার সাহিত্যে অন্তর্ভুক্ত করা হয় নয়ত অন্য কোনো উপশাখা বলে চালিয়ে দেয়া হয়।
পাসকেল (প্রোগ্রামিং ভাষা)

প্যাসকেল হচ্ছে একটি আজ্ঞাবাহী এবং পদ্ধতিগত প্রোগ্রামিং ভাষা, যা নিকলাউস ভির্ট দ্বারা ১৯৬৮-৬৯ সালের মধ্যে ডিজাইন করা হয় এবং ১৯৭০ সালে প্রকাশ করা হয়, কম পরিসরের ভাষা হিসেবে, যা একটি দক্ষ ভাষা রুপে কাঠামোগত প্রোগ্রামিং এবং উপাত্ত সংগঠন ব্যবহার করে ভাল মানের প্রোগ্রামিং অনুশীলনের জন্য অনুপ্রেরণা দানের জন্য তৈরি করা হয়।
অবজেক্ট-ভিত্তিক প্রোগ্রামিং এর জন্য অবজেক্ট প্যাসকেল নামে একটি অমৌলিক ভাষা ১৯৮৫ সালে তৈরি করা হয়।
বাংলাদেশ পল্লী বিদ্যুতায়ন বোর্ড

বাংলাদেশ পল্লী বিদ্যুতায়ন বোর্ড (সংক্ষেপে বিআরইবি) হলো বাংলাদেশ সরকারের একটি সংবিধিবদ্ধ সরকারি সংস্থা, যার দায়িত্ব হলো বাংলাদেশের গ্রামীণ অঞ্চলে বিদ্যুৎ পৌঁছে দেওয়া। বিআরইবি দেশে ৮০টি পল্লী বিদ্যুৎ সমিতির মাধ্যমে এই কাজটি পরিচালনা করে। এর প্রধান কার্যালয় ঢাকাতে অবস্থিত। এটি বাংলাদেশের একটি অন্যতম প্রধান ও সর্ববৃহৎ বিদ্যুৎ বিতরণ সংস্থা। বিআরইবির বর্তমান চেয়ারম্যান হলেন মেজর জেনারেল এস এম জিয়া-উল আজিম।
১৯৭৭ সালে বাংলাদেশের রাষ্ট্রপতি "পল্লী বিদ্যুতায়ন বোর্ড অধ্যাদেশ, ১৯৭৭ (১৯৭৭ এর অধ্যাদেশ নং ৫১)" জারি করেন ও অধ্যাদেশ অনুসারে বাংলাদেশ পল্লী বিদ্যুতায়ন বোর্ড প্রতিষ্ঠিত হয় এবং ১৯৭৮ সালে এটি কার্যক্রম শুরু করে। ২০১৩ সালে অধ্যাদেশটি রহিত করা হয় ও "পল্লী বিদ্যুতায়ন বোর্ড আইন, ২০১৩" জারি করা হয়।
বিআরইবি বাংলাদেশের সবথেকে বড় বিদ্যুৎ সরবরাহকারী প্রতিষ্ঠান, যা প্রধানত গ্রামীণ অঞ্চলে বিদ্যুৎ লাইন ও বিদ্যুৎ উপকেন্দ্র তৈরি করে। গ্রামীণ জনগোষ্ঠীর উন্নয়নে তথা গ্রাম বাংলাকে শহরের অনুরুপ গঠনে সহায়ক ভূমিকা পালন করছে। ২০১১ সাল পর্যন্ত বিআরইবির উদ্যোগে ৮০টি পল্লী বিদ্যুৎ সমিতি গঠিত হয়। এই পল্লী বিদ্যুৎ সমিতিসমুহ আরইবির কাছে নিবন্ধিত। আরইবি নিজস্ব জনবলের মাধ্যমে পল্লী এলাকায় পূর্ত স্থাপনা, বৈদ্যুতিক উপকেন্দ্র এবং বৈদ্যুতিক লাইন নির্মাণ করে দেয়। নির্মাণ শেষে তা ৮০টি সমিতির কাছে শর্তসাপেক্ষে হস্তান্তর করা হয়। সমিতিসমূহ গ্রাহকের আবেদন অনুযায়ী মিটার সংযোগ দেন। সমিতির অন্যতম প্রধান কাজ হলো মিটার সংযোগ দেওয়া, আরইবি কর্তৃক নির্মিত লাইন ও উপকেন্দ্রের রক্ষণাবেক্ষণ কাজ করা, গ্রাহকের অভিযোগ দ্রুত সমাধান করা এবং গ্রাহকের কাছ থেকে বিদ্যুৎ বিল সংগ্রহ করে তা আরইবিকে দেওয়া। পল্লী বিদ্যুতায়ন বোর্ড আইন ২০১৩ অনুযায়ী আরইবি সম্পূর্ণ স্বায়ত্তশাসিতভাবে পরিচালিত হয়। বিদ্যুৎ মন্ত্রণালয় নিজস্বভাবে যেসকল সিদ্ধান্ত গ্রহন করেন তা পল্লী বিদ্যুতায়ন বোর্ড আইন ২০১৩ এর পরিপন্থী না হলে আরইবি তা বাস্তবায়ন করেন। এছাড়া সরকার সরাসরি কোন সিদ্ধান্ত নিলে তা মন্ত্রীপরিষদ বিভাগের নির্দেশে বিদ্যুৎ মন্ত্রণালয় এবং বিদ্যুৎ মন্ত্রণালয় এর নির্দেশে আরইবি এবং আরইবির নির্দেশে সমিতিসমূহ বাস্তবায়ন করে থাকে।
আরইবির চাকুরি পল্লীবিদ্যুতায়ন বোর্ড আইন ২০১৩ অনুযায়ী এবং ন্যাশনাল পে স্কেল-২০১৫ অনুযায়ী সরাসরি রাজস্বখাতভূক্ত হওয়ায় আরইবির কর্মকর্তারা পেনশানসহ যাবতীয় সরকারী সুযোগ সুবিধা পেয়ে থাকেন। অন্যদিকে সমিতির চাকুরি রাজস্বখাত ভিত্তিক না হওয়ায় সমিতির কর্মকর্তা/কর্মচারীগণ আরইবির নির্দেশিত নিজস্ব পে-স্কেলে বেতন পান।
২০১১ সাল পর্যন্ত বিআরইবির উদ্যোগে ৮০টি পল্লী বিদ্যুৎ সমিতি গঠিত হয়, যার মাধ্যমে সংস্থাটি কার্যক্রম পরিচালনা করে।
আনোয়ার হোসেন মনির

"একই নামের অন্যান্য ব্যক্তিবর্গের জন্য দেখুন আনোয়ার হোসেন।"
আনোয়ার হোসেন মনির (জন্ম: ৩১ ডিসেম্বর, ১৯৮১) মুন্সীগঞ্জে জন্মগ্রহণকারী বাংলাদেশের সাবেক আন্তর্জাতিক ক্রিকেটার। বাংলাদেশ ক্রিকেট দলের অন্যতম সদস্য ছিলেন তিনি। ঘরোয়া ক্রিকেটে বিমান বাংলাদেশ এয়ারলাইন্সের পক্ষে খেলেছেন। দলে তিনি মূলতঃ ডানহাতি ফাস্ট-মিডিয়াম বোলিংয়ে পারদর্শীতা দেখিয়েছেন ‘মনির’ ডাকনামে পরিচিত আনোয়ার হোসেন। লিকলিকে গড়নের আনোয়ার ২০০৩ সালে ৩টি টেস্ট ও একটিমাত্র ওডিআই খেলার সুযোগ পান।
অভিজ্ঞতাবিহীন অবস্থায় মিডিয়াম পেস বোলিংয়ে পারদর্শী আনোয়ার ২০০৩ সালের মাঝামাঝি সময়ে অস্ট্রেলিয়া সফরে টেস্ট দলের সদস্যরূপে প্রতিনিধিত্ব করেন। সিরিজের দ্বিতীয় টেস্টে ৩০তম খেলোয়াড়রূপে টেস্ট ক্যাপ পরিধান করেন। ২৫ জুলাই, ২০০৩ তারিখে কেয়ার্নসে স্বাগতিক অস্ট্রেলিয়ার বিপক্ষে তার টেস্ট অভিষেক হয়। কিন্তু কোন উইকেট লাভ করতে পারেননি।
এরপর পাকিস্তান সফরে গেলেও তেমন সফলতা পাননি তিনি। অক্টোবর, ২০০৩ সালে ইংল্যান্ড সফরে প্রথম খেলায় বোর্ড সভাপতি একাদশের বিপক্ষে বোলিং আক্রমণে নেতৃত্ব দেন। খেলায় তিন উইকেট পান। তন্মধ্যে, তার বলে মাইকেল ভনের ক্যাচ ধরেন একই নামের আরেক আনোয়ার হোসেন। ২০০৫ সালের বসন্তে ইংল্যান্ড সফরে যাবার জন্য জাতীয় দলের সদস্য হন। প্রস্তুতিমূলক খেলায় নর্দান্টসের বিপক্ষে মুশফিকুর রহিমের অপরাজিত ১১৫* ও মোহাম্মদ রফিকের ৫৪ রান এবং তার ৪/১১৩ বোলিং পরিসংখ্যানে খেলাটি ড্রয়ে পরিণত হয়। কিন্তু, ২০ ওভারের বোলিং পরিসংখ্যানে তিনি প্রায় ছয় রান দিয়ে বসেন। তাস্বত্ত্বেও টেস্ট সিরিজে অংশ নেয়ার জন্য আমন্ত্রিত হন তিনি। ৩ জুন, ২০০৫ তারিখে চেস্টার-লি-স্ট্রিটে ইংল্যান্ডের বিপক্ষে সিরিজের দ্বিতীয় ও সর্বশেষ টেস্টে অংশ নেন।
৯ অক্টোবর, ২০০২ তারিখে একমাত্র ওডিআইয়ে অংশ নেন। কিম্বার্লিতে স্বাগতিক দক্ষিণ আফ্রিকার বিপক্ষে তার একদিনের আন্তর্জাতিকে অভিষেক হয়। নিচের সারির ব্যাটসম্যান হিসেবে ১ বল মোকাবেলা করে শূন্য রানে অপরাজিত থাকেন। এছাড়াও বল হাতে আট ওভারে ৪৫ রান দিলেও কোন উইকেট পাননি।
স্বল্পকালীন টেস্ট খেলোয়াড়ী জীবনে বোলার হিসেবে অগৌরবজনক রেকর্ডের সাথে নিজেকে জড়িয়ে ফেলেন। ৩৪৮ বল ডেলিভারি করে সর্বাধিক ৩০৭ রান দেন ও কোন উইকেট লাভে সক্ষমতা দেখাননি।
২০০০-০১ মৌসুমে প্রথম-শ্রেণীর ক্রিকেটে অভিষিক্ত হন। এতে ঢাকা বিভাগের পক্ষে খেলেন। ৮ জানুয়ারি, ২০০৮ তারিখে ঢাকায় অনুষ্ঠিত জাতীয় একদিনের ক্রিকেট লীগে রাজশাহী বিভাগের বিপক্ষে অংশ নেন। ঐ খেলায় তিনি ম্যান অব দ্য ম্যাচের পুরস্কার পান। কয়েক বছর ঘরোয়া ক্রিকেটে অংশ নেয়ার পর মনির কোচিং কোর্সে অংশ নেন। বর্তমানে তিনি বিসিবিতে কর্মরত।
জুম এয়ার

জুম এয়ার হল "জেক্সাস এয়ার" এর ব্যান্ড নাম। এটি ভারতের একটি নতুন জাতীয় বিমান পরিবহন সংস্থা যা প্রধানত আঞ্চলিক রুটেই পরিবহন ব্যবস্থা সুগম করতে চলেছে। এই বিমান সংস্থাটি দিল্লীর ইন্দিরা গান্ধী আন্তর্জাতিক বিমানবন্দরকে কেন্দ্র করে বিমান পরিচালনা করার পরিকল্পনা নিয়েছে।সংস্থাটি ২০১৩ সালে গঠিত হয়।এই সংস্তার প্রথম উরান চালু হয় ১২ ফেব্রুয়ারি ২০১৭ সালে। ১৫ ফেব্রুয়ারি ২০১৭ সালে বাণিজ্যিক ভাবে বিমান পরিবহন শুরু করবে জুম এয়ার।এই সংস্থার প্রথম উরান কলকাতা, দিল্লী ও দুর্গাপুর বিমানবন্দরে অবতরন করে।
জুম এয়ার সংস্থাটি ২০১৩ সালে জেক্সা এয়ার নামে গড়ে ওঠে। ২০১৪ সালে এ সংস্থাটি নো অবজেকটিভ সারটিফিকেট লাভ করে। ২০১৬ সালের সেপ্টেম্বর মাসে সংস্থাটি তাদের প্রথম বিমান বোম্বাডির সিআরজে২০০ বিমানবহরে অন্তভূক্ত করে। ৩ ফেব্রুয়ারি সংস্থাটি বিমান পরিচালনার ছারপত্র পায়।১২ ফেব্রুয়ারি সংস্থাটি দিল্লী, দুর্গাপুর ও কলকাতার মধ্যে বিমান পরিচালনা করে। ১৫ ফেব্রুয়ারি থেকে বাণিজ্যিক ভাবে বিমান চালু করে সংস্থাটি।
সংস্থাটির হাতে ১ টি ছোট বিমান রয়েছে।এই বিমানটি ৫০ টি আসন বিশিষ্ট বোম্বারডির সিআরজে২০০।২ টি বম্বার্ডিয়ার সিআরজে২০০ বিমান ক্রয়ের আবেদন রয়েছে বিমান প্রস্তুতকারী সংস্থার কাছে।
বড়নগর

বড়নগর (বরানগর বা বটনগর নামেও পরিচিত) হল ভারতের পশ্চিমবঙ্গের মুর্শিদাবাদ জেলার আজিমগঞ্জের দুই মাইল উত্তরে ভাগীরথী গঙ্গাতীরে অবস্থিত একটি প্রাচীন শহর, নাটোররাজ্যর রাণী ভবানীর স্মৃতি ও কীর্তির সঙ্গে জড়িত। এখানকার দেবালয়গুলি পশ্চিমবঙ্গের দেবালয়ের মধ্যে প্রাচীনতা ও আকার-গড়নের দিক থেকে বিশেষ আকর্ষণীয়। ২০২৪ খ্রিস্টাব্দে গ্রামটি দেশের সেরা পর্যটন গ্রামের স্বীকৃতি লাভ করে। একসময় বড়নগরকে ""দ্বিতীয় বারাণসী"" বলা হত। এখানেও গঙ্গা বারাণসীর মতো উত্তরবাহিনী।
নাটোর রাজবংশের গঙ্গাবাস ছিল বড়নগরে; সেইজন্য রাণী ভবানী এইখানে গঙ্গাতীরে দেবদেবীদের একাধিক দেবালয় প্রতিষ্ঠা করেছিলেন। পোড়ামাটির কারুকার্য করা মন্দিরগুলির মধ্যে সবচেয়ে আকর্ষণীয় হল চারটি একচালা বাংলা-মন্দির, যা 'চার-বাংলা' নামে খ্যাত; মন্দিরের মধ্যে শিবলিঙ্গ প্রতিষ্ঠিত। উত্তরদিকের দক্ষিণমুখী মন্দিরের টেরাকোটা বর্তমানে ক্ষতবিক্ষত হলেও এটি নিপুণ কারুশিল্পের নিদর্শন। ভাস্কর্যের মধ্যে রামলীলা ও কৃষ্ণলীলার দৃশ্য বেশি, মধ্যে মধ্যে শিকার ও শোভাযাত্রার দৃশ্য আছে; তিনটি তোরণের উপরে অসুরনাশিনী চণ্ডী, রাম-রাবণের যুদ্ধ, কৃষ্ণের কংসবধ প্রভৃতি দৃশ্য আছে। এতে কালী, চণ্ডী ও অন্যান্য দেবদেবী ছাড়াও যোগাসনে উপবিষ্ট বেশ বড় শিবমূর্তি আছে। পশ্চিমদিকের মন্দিরে লঙ্কাযুদ্ধ ও দেবীযুদ্ধের দৃশ্যসম্বলিত টেরাকোটার কাজ আছে; আরেকটি মন্দিরের গায়ের প্যানেলগুলি প্লাস্টার দিয়ে ভরাট করে খুব সূক্ষ্মরেখায় চিত্র খোদাই করা আছে। দক্ষিণদিকের মন্দিরে বিশেষ কারুকার্য নেই।
চার-বাংলা মন্দিরের পাশে টেরাকোটার কাজ যুক্ত চারটি অষ্টকোণ শিবমন্দির আছে, মন্দিরের চূড়াগুলি উল্টানো পদ্মফুলের মতো। এর মধ্যে সবচেয়ে বড় মন্দিরটি ভবানীশ্বর শিবের। গোপাল মন্দির ও দোলমঞ্চ পাশ্চাত্যরীতিতে স্তম্ভের উপর তৈরি। এর কিছুটা দূরে, রানী ভবানীর গুরুবংশের মঠবাড়িতে কয়েকটি কালীমন্দির ও শিবমন্দির আছে। এখানে গঙ্গেশ্বর শিবের জোড়বাংলা মন্দিরের পোড়ামাটির ভাস্কর্য বেশ চিত্তাকর্ষক। মঠবাড়ির উত্তরে সন্ন্যাসী ব্রহ্মানন্দ প্রতিষ্ঠিত দয়াময়ী কালীর মন্দিরটি প্রায় পরিত্যক্ত। এখানকার কালীমূর্তি ও অষ্টভূজ গণেশমূর্তি চুরি হয়ে গেলেও রাজরাজেশ্বর মূর্তিটি চুরি হওয়ার পর পুনরুদ্ধার করা হয়েছে। রানী ভবানীর দত্তকপুত্র সাধক রামকৃষ্ণের পঞ্চমুণ্ডের আসনের স্থানটি এখানে বর্তমান।
খানিকটা উত্তরদিকে, কিছুটা পরিত্যক্ত অবস্থায়, বড়নগরের সবচেয়ে প্রাচীন মন্দির চারচালা গঠনের রামেশ্বর মন্দির (স্থাপিত ১৭৪১ খ্রিস্টাব্দ) অবস্থিত। এর উল্লেখযোগ্য ভাস্কর্যগুলি কৃষ্ণলীলা, রামলীলা, দশাবতার, সপ্তমাতৃকা, নন্দীপৃষ্ঠে শিব, গরুড়পৃষ্ঠে বিষ্ণু, সপরিবারে দুর্গা ইত্যাদি ধরনের। চার-বাংলা মন্দিরের দক্ষিণে আঞ্চলিক লোকদেবতা পঞ্চাননরূপী শিবের আলাদা একটি এক-বাংলা মন্দির বর্তমান।
ভারত সরকারের পর্যটন মন্ত্রক আয়োজিত সেরা পর্যটন গ্রাম প্রতিযোগিতায় ২০২৪ খ্রিস্টাব্দের ১৯ সেপ্টেম্বর মুর্শিদাবাদ জেলার লালবাগ মহকুমার জিয়াগঞ্জ সমষ্টি উন্নয়ন ব্লকের বড়নগর গ্রাম কৃষি-পর্যটন বিভাগে সেরা গ্রাম নির্বাচিত হয়। অষ্টাদশ শতকে রাণী ভবানী কর্তৃক নির্মিত বাংলা ও চার বাংলা মন্দির দুটি বড়নগরের প্রধান আকর্ষণ। রাজ্যের পাশাপাশি দেশের অন্যান্য স্থান হতে প্রচুর মানুষ সারা বছরের বিভিন্ন সময়ে এখানে এসে থাকেন।
তাইওয়ানে সমকামীদের অধিকার

সমকামিনী, সমকামী, উভকামী, হিজড়া (এলজিবিটি) অধিকার প্রদানের ক্ষেত্রে সাধারণভাবে তাইওয়ান পূর্ব এশিয়া এবং এশিয়ার মধ্যে অনেক উদার। পুরুষ সমকামিতা এবং নারী সমকামিতা দুটোই রাষ্ট্রীয়ভাবে বৈধ এবং সমাজেও খুব ভালোভাবে গৃহীত।
২০০৩ সালে তৎকালীন তাইওয়ান সরকার সম-লিঙ্গের মানুষের মধ্যে বিয়ে বৈধ করে দিতে চাইলেও বিরোধী দলের কারণে পারেনি। শিক্ষা প্রতিষ্ঠান এবং কর্মক্ষেত্রে সমকামীদেরকে মানসিকভাবে হেয় করা যাবেনা এরকম আইন তাইওয়ানে আছে।
২০১৫ সালে সমকামীদের আনন্দ মিছিলে প্রায় ৮০,০০০ লোক অংশগ্রহণ করেছিল।
কামরুন নাহার (সরকারি কর্মকর্তা)

কামরুন নাহার (জন্ম: ৩০ নভেম্বর ১৯৬১) বাংলাদেশের প্রথম নারী প্রধান তথ্য কর্মকর্তা যিনি ২০১৭ সালের ১২ ফেব্রুয়ারি তথ্য অধিদফতরের দায়িত্ব পালন শুরু করেন। অবসরের পূর্বে তিনি তথ্য মন্ত্রণালয়ে সচিব হিসেবে দায়িত্ব পালন করেছেন। এর আগে তিনি মহিলা ও শিশু বিষয়ক মন্ত্রণালয়ের সচিব পদে দায়িত্ব পালন করেছেন।
কামরুন নাহারের জন্ম ব্রাহ্মণবাড়িয়া জেলার নবীনগর উপজেলার মোল্লা গ্রামে। তার পিতার নাম মোহাম্মদ ইউনুস এবং মায়ের নাম মোছাম্মদ জামিলা খাতুন। তিনি সিদ্ধেশ্বরী উচ্চ বালিকা বিদ্যালয় থেকে ১৯৭৭ সালে এসএসসি এবং ১৯৭৯ সালে মানবিক বিভাগ থেকে প্রথম বিভাগে উত্তীর্ণ হন। পরবর্তীতে ঢাকা বিশ্ববিদ্যালয়ের সমাজকল্যাণ ও গবেষণা ইনস্টিটিউট থেকে ১৯৮২ সালে বিএসএস-সম্মান (দ্বিতীয় শ্রেণিতে ৬ষ্ঠ স্থান) এবং ১৯৮৩ সালে এমএসএস (প্রথম শ্রেণিতে ৩য় স্থান) অর্জন করেন। তিনি বাংলাদেশ প্রেস ইনস্টিটিউট থেকে ২০০২ সালে সাংবাদিকতায় স্নাতকোত্তর ডিপ্লোমা কোর্স সমাপ্ত করেন এবং দ্বিতীয় শ্রেণিতে ১ম স্থান অধিকার করেন। তার স্বামীর নাম খন্দকার আনোয়ারুল ইসলাম, যিনি সেতু বিভাগ, সড়ক পরিবহন ও সেতু মন্ত্রণালয়ের সচিব ছিলেন এবং বর্তমান মন্ত্রিপরিষদ সচিব হিসেবে দায়িত্ব পালন করছেন। তাঁরা দুই পুত্র সন্তানের জনক-জননী।
কামরুন নাহার বিসিএস ১৯৮৪ নিয়মিত ব্যাচের তথ্য ক্যাডারের কর্মকর্তা। প্রধান তথ্য কর্মকর্তা হিসেবে যোগ দেওয়ার আগে তিনি গণযোগাযোগ অধিদপ্তরের মহাপরিচালক হিসেবে দায়িত্ব পালন করেছিলেন। এছাড়াও তিনি চলচ্চিত্র ও প্রকাশনা অধিদপ্তরের মহাপরিচালক, বাংলাদেশ ফিল্ম আর্কাইভের মহাপরিচালক, ফিল্ম সেন্সর বোর্ডের ভাইস চেয়ারম্যানসহ সরকারের বিভিন্ন গুরুত্বপূর্ণ পদে দায়িত্ব পালন করেন। বিসিএস (তথ্য-সাধারণ), যোগদানের তারিখ: ২১ জানুয়ারি ১৯৮৬ (বিসিএস ব্যাচ-৮৪)।
বাংলাদেশের পদমর্যাদা ক্রম

গণপ্রজাতন্ত্রী বাংলাদেশের পদমর্যাদা ক্রম রাষ্ট্রের বিভিন্ন গুরুত্বপূর্ণ কর্মকর্তাদের শ্রেণীবিন্যাসের জন্য ব্যবহৃত একটি প্রোটোকল তালিকা। এটি রাষ্ট্রীয় ও গুরুত্বপূর্ণ সরকারি অনুষ্ঠান, বিদেশি অতিথিদের অভ্যর্থনা, এবং অন্যান্য আনুষ্ঠানিকতার ক্ষেত্রে বিশিষ্ট ব্যক্তিদের আমন্ত্রণ ও তাদের আসনের ব্যবস্থার জন্য ব্যবহৃত হয়। পদমর্যাদা ক্রমের মাধ্যমে রাষ্ট্রপতি, প্রধান উপদেষ্টাসহ গুরুত্বপূর্ণ কর্মকর্তাদের গমনাগমনের সময় প্রোটোকল অনুযায়ী শ্রদ্ধা জানানো হয়।
এই তালিকাটি শুধুমাত্র কর্মকর্তাদের রাষ্ট্রীয় অবস্থানকে প্রতিফলিত করে এবং ব্যক্তি একাধিক পদে থাকলে সর্বোচ্চ পদকে গণনা করা হয়। তবে এই ক্রম সংক্রান্ত কিছু বিষয় আদালতে চ্যালেঞ্জ করা হয়েছে। ২০১৬ সালে বাংলাদেশের সুপ্রিম কোর্ট একটি পূর্ণাঙ্গ রায় প্রদান করে, যা এই পদমর্যাদার ক্রম নিয়ে বিতর্কের অবসান ঘটিয়েছে। নতুন পদমর্যাদা ক্রমের সঙ্গে ২০২০ সালের সংশোধনীতে কিছু অসঙ্গতি দেখা দেয়, তবে সংবিধান এবং সুপ্রিম কোর্টের ব্যাখ্যাই চূড়ান্ত বলে গণ্য হবে।
বাংলাদেশের পদমর্যাদার ক্রমটি সরকারীভাবে মন্ত্রিপরিষদ বিভাগ দ্বারা প্রকাশিত হয়, যা বিভিন্ন পদের গুরুত্বের ভিত্তিতে ক্রমবিন্যাস করে।
পূর্ণেন্দু দস্তিদার

পূর্ণেন্দু দস্তিদার (২০শে জুন, ১৯০৯ — ৯ মে, ১৯৭১ ) একজন বাঙালি সশস্ত্র বিপ্লববাদী, রাজনীতিবিদ ও সাহিত্যিক।
তাঁর জন্ম হয়েছিল চট্টগ্রামের পটিয়া উপজেলার ধলঘাট গ্রামের ঐতিহাসিক দস্তিদার পরিবারে। পটিয়ার বিখ্যাত এ রাজনৈতিক পরিবারের অন্যান্য সদস্যরা হলেন, শহীদ বিপ্লবী অর্ধেন্দু দস্তিদার, প্রখ্যাত পিকিংপন্থী দুই কমিউনিস্ট নেতা সুখেন্দু দস্তিদার ও শরদিন্দু দস্তিদার, কবি ত্রিদিব দস্তিদার প্রমুখ। পিতার নাম চন্দ্রকুমার দস্তিদার এবং মাতার নাম কুমুদিনী দস্তিদার। চট্টগ্রাম কলেজ চট্টগ্রাম কলেজ থেকে ১৯২৭ সালে প্রথম বিভাগে আই.এস.সি. পাশ করে যাদবপুরে ভর্তি হন। ছাত্রাবস্থায় রাজনীতিতে প্রবেশ করে বি পি এস এর নেতৃস্থানীয় কর্মী হয়েছিলেন এবং সমগ্র চট্টগ্রাম জুড়ে চলা তীব্র স্বাধীনতা আন্দোলন এর সাথে জড়িয়ে পড়েছিলেন। প্রীতিলতা ওয়াদ্দেদারের পরিবারের সাথে আত্মীয়তা ছিল। তাকে বিপ্লবী আন্দোলনে আনার কৃতিত্ব অনেকটাই পূর্ণেন্দু দস্তিদারের।
পেশাগত জীবনে তিনি ছিলেন একজন আইনজীবী।
মাস্টারদা সূর্য সেনের নেতৃত্বে চট্টগ্রাম যুববিদ্রোহে যোগদান করেন বিপ্লবী পূর্ণেন্দু। ১৮ এপ্রিল, ১৯৩০ চট্টগ্রাম অস্ত্রাগার লুণ্ঠন অভিযানে সক্রিয় অংশ নেন এবং ধরা পড়ে দীর্ঘকাল কারান্তরালে থাকতে হয় তাকে। তার এক ভাই অর্ধেন্দু দস্তিদার জালালাবাদ পাহাড়ের যুদ্ধে শহিদ হন। অপর ভাই সুখেন্দু দস্তিদার চট্টগ্রাম বিদ্রোহের সর্বকনিষ্ঠ ব্যক্তি তথা পরবর্তীকালে বাংলাদেশ মুক্তিযুদ্ধের নেতা ছিলেন। পূর্ণেন্দু জেল থেকে মুক্তি পেয়ে ভারতের কমিউনিস্ট পার্টিতে যোগ দিয়েছিলেন। দেশ স্বাধীন হওয়ার পরে সংসদীয় রাজনীতিতে অংশ নেন ও পূর্ববঙ্গ বিধানসভার সদস্য হন। ১৯৪৮ সালে পূর্ব পাকিস্তানে সামরিক আইন জারি হলে, তাকে আবার জেলে যেতে হয়। মুক্তি পেলেও তাকে অন্তরীণ অবস্থায় রাখে আইয়ুব খান শাসিত সরকার। ১৯৭০ খ্রিষ্টাব্দের নির্বাচনে ন্যাপের (ওয়ালি) প্রতিনিধি ছিলেন। চট্টগ্রাম এলাকায় ছাত্র-শ্রমিক-কৃষকদের সংগঠনের কাজে যুক্ত ছিলেন। দেশভাগের পরে পাকিস্তানি শাসনামলে দীর্ঘ সময় জেল খেটেছেন তিনি। জেলে থাকাকালীন বি.এ ও আইন পাশ করেন। আইনজীবী, রাজনীতিবিদ ও সমাজসেবী হিসেবেও তিনি সুপ্রতিষ্ঠিত ছিলেন বাংলাদেশে। প্রীতিলতা ও ভাই অর্ধেন্দুর পুণ্য স্মৃতিতে তার প্রতিষ্ঠিত শহিদ মিনার ও স্মারকটি আজো বাংলাদেশে বিরাজমান।
সাহিত্যিক হিসেবে তার বিশেষ খ্যাতি ছিল। "স্বাধীনতা সংগ্রামে চট্টগ্রাম, কবিয়াল রমেশ শীল, বীরকন্যা প্রীতিলতা" ইত্যাদি তার রচিত গ্রন্থ। এছাড়া অনুবাদ গ্রন্থের মধ্যে রয়েছে "শেখভের গল্প" ও "মোপাসাঁর গল্প"।
বাংলাদেশ মুক্তিযুদ্ধের সময় পাকিস্তানি সেনাদের আক্রমণ থেকে বাঁচার জন্যে ভারত অভিমুখে রওনা দেন। ৯ মে, ১৯৭১ খ্রিষ্টাব্দে পথিমধ্যে অসুস্থ হয়ে তার মৃত্যু ঘটে।
দীপেন্দ্রনাথ বন্দ্যোপাধ্যায়

দীপেন্দ্রনাথ বন্দ্যোপাধ্যায় (১০ নভেম্বর ১৯৩৩ - ১৪ জানুয়ারি, ১৯৭৯) একজন বাঙালি সাহিত্যিক ও প্রথিতযশা সাংবাদিক।
দীপেন্দ্রনাথ বন্দ্যোপাধ্যায়ের আদি বাড়ি বিক্রমপুর ঢাকায়। তবে তিনি কলকাতায় জন্মগ্রহণ করেন। পিতার নাম ছিল ধীরেন্দ্রনাথ বন্দ্যোপাধ্যায়। দেওঘরে পড়াশোনা শেষ করে কলকাতার প্রেসিডেন্সী কলেজে ভর্তি হন। ছাত্র আন্দোলনের সঙ্গে যুক্ত ছিলেন।
ছাত্রাবস্থা থেকে বামপন্থী রাজনীতির সাথে যুক্ত দীপেন্দ্রনাথ ভারতের কমিউনিস্ট পার্টির সদস্য হন ১৯৫৪ সালে। ১৯৫৮ সাল থেকে সর্বক্ষনের পার্টি কর্মী হিসেবে কাজ কর‍তে থাকেন। কলকাতা বিশ্ববিদ্যালয়ে পড়াকালীন ছাত্র ফেডারেশন এর নেতা হন এবং ছাত্র সংসদের পত্রিকা 'একতা'র সম্পাদনা করতেন। ১৯৫৩ সাল থেকে বিখ্যাত সাহিত্য পত্রিকা 'পরিচয়' এ সম্পাদনা ও লেখালিখি করেছেন। পরিচয়ে তার ছদ্মনাম ছিল কজ্জল সেন, দ্বীপান্বিতা বন্দ্যোপাধ্যায় ইত্যাদি। ১৯৫৭ সালে 'ছাত্র অভিযান' পত্রিকাও সম্পাদনা করেন তিনি।
সিপিআই পার্টির মুখপত্র কালান্তর দৈনিকের সম্পাদনার মাধ্যমে তার সাংবাদিক জীবন শুরু হয়। প্রকাশকালের শুরু থেকে তিনি এখানে সাংবাদিকতা করেছেন। কালান্তরে 'জনমত' বিভাগে শ্রীচরণ বন্দ্যোপাধ্যায়, তপন উপাধ্যায়, নচিকেতা দাস, সিরাজ ইসলাম ইত্যাদি ছদ্মনামে লিখতেন। তার 'রিপোর্টাজ'গুলি অত্যন্ত জনপ্রিয় এবং সাহিত্যগুনে সমৃদ্ধ ছিল। সারা ভারত প্রগতি লেখক সংঘের সম্পাদক ছিলেন। মস্কো ও লেবাননে সাহিত্যসভায় ভারতের প্রতিনিধিত্ব করেন তিনি। বাংলাদেশ সহায়ক শিল্পী-সাহিত্যিক-বুদ্ধিজীবী সমিতির সভাপতি হিসেবে মুক্তিযুদ্ধের জন্যে অর্থ সংগ্রহ ও তহবিল গঠন করার কাজে ভূমিকা নিয়েছিলেন তিনি।
দীপেন্দ্রনাথের রচনা মননশীল পাঠকদের কাছে অত্যন্ত সমাদরপ্রাপ্ত ও অগ্রগণ্য। তার উপন্যাস ও ছোটগল্প ছাড়াও রিপোর্টাজগুলি উন্নতমানের সাহিত্য হিসেবে বিবেচিত হয় বাঙালি পাঠকমহলে। তার প্রথম উপন্যাস 'আগামী (মাঝি)' প্রকাশিত হয় ১৯৫১ খ্রীষ্টাব্দে (১৩৫৮ বঙ্গাব্দের ১৫ কার্তিক)। অন্যান্য উপন্যাসগুলির মধ্যে 'তৃতীয় ভুবন (অক্টোবর ১৯৫৭)', 'গগন ঠাকুরের সিঁড়ি (চৈত্র ১৩৬৮)' এবং 'বিবাহবার্ষিকী (অক্টোবর ১৯৭৭)' পাঠকমহলে সাড়া ফেলে। গল্পগুলোর মধ্যে 'গ্রহণ (১৯৫২)', না (১৯৫২), শাঁখা-সিঁদুর (১৯৫৬), ঘাম (১৯৫৮), চর্যাপদের হরিণী (১৯৫৯), অশ্বমেধের ঘোড়া (১৯৬০), উৎসর্গ (১৯৬২) ইত্যাদি তার সাহিত্যমেধার পরিচয়জ্ঞাপক। নকশাল বিদ্রোহ ও ভারতের কমিউনিস্ট পার্টিগুলির আভ্যন্তরীণ ভাঙ্গন বিষয়ে তার গল্প 'শোকমিছিল (১৯৭৭)' এক মর্মস্পর্শী আখ্যান পেশ করে সেই সময়ের দলিল হিসেবে।
সাহিত্যিক, সাংবাদিক দীপেন্দ্রনাথ বন্দ্যোপাধ্যায় ১৪ জানুয়ারি, ১৯৭৯ খ্রিষ্টাব্দে মারা যান।
বীরত্বগাথা

বীরত্বগাথা বা সাগা হলো প্রধানত প্রাচীন নর্দীয় ও জার্মানীয় ইতিহাসের কাহিনী, ভাইকিংদের সমুদ্রযাত্রা, পথে শত্রুদের সাথে লড়াই, তাদের আইসল্যান্ডে দেশান্তরিত হওয়া এবং বিভিন্ন আইসল্যান্ডীয় পরিবারের দাঙ্গার কাহিনী। এগুলো লেখা হতো মূলত আইসল্যান্ডে, প্রাচীন নর্স ভাষায়।
লেখাগুলো ছিল গদ্যে রচিত কাহিনী যা মহাকাব্যের সাথে কিছুটা সাদৃশ্যপূর্ণ। লেখার মধ্যে মধ্যে অনুপ্রাসধর্মী পদে কবিতার স্তবক বা কখনো আস্ত কবিতাই তুলে দেয়া হয়েছে। লেখার বিষয়বস্তু ছিল অতীত দিনের বীরত্বপূর্ণ কর্ম আর "সুযোগ্য লোকদের কাহিনী", যারা কিনা প্রায় সময়ই ভাইকিং, মাঝেমধ্যে পৌত্তলিক বা খ্রিস্টান। কাহিনীগুলো ছিল বাস্তবানুগ, তবে ব্যতিক্রম ছিল কিংবদন্তি সাগা, সাধুদের সাগা বা বিশপদের সাগা এবং অনূদিত বা পুনর্লিখিত প্রেমকাহিনী। এগুলো কখনো কখনো কল্পনাময় ও আজগুবি মনে হলেও সবসময়ই তা মানুষকে ঘিরে আবর্তিত হয়, যা সবার বোধগম্য হয়।
"সাগা" শব্দটি এসেছে নর্স শব্দ "সাগা" (বহু. "sögur") থেকে, যার অর্থ (১) "যা বলা হয়েছে, বর্ণনা" বা (২) "গল্প, কাহিনী, ইতিহাস"। আইসল্যান্ডীয় সাগাগুলো লোকের মুখে মুখে প্রচলিত, এবং এর প্রতিটি গল্পে কতটুকু সত্য ও কতটুকু কল্পনা তা নিয়ে বিস্তর গবেষণা হয়েছে। সাগাগুলোর নির্ভুলতা প্রশ্নবিদ্ধ। যেসব পাণ্ডুলিপিতে সাগা সংকলিত ছিল তার অধিকাংশই ১৭ শতাব্দীতে ডেনমার্ক এবং সুইডেনে নিয়ে যাওয়া হয়, অবশ্য পরে আইসল্যান্ড সেগুলো ফিরে পেয়েছিলো। ধ্রুপদী সাগাগুলো রচিত হয়েছিলো ১৩শ শতাব্দীতে। একসময় পণ্ডিতগণ মনে করতেন যে, এর আগ পর্যন্ত সাগাগুলো মৌখিকভাবে প্রজন্ম থেকে প্রজন্মে বাহিত হয়েছে। তবে এখন অনেক গবেষক বিশ্বাস করেন যে সাগাগুলো ছিলো সচেতন শিল্পসৃষ্টি, যা মৌখিক ও লিখিত দুভাবেই ধারাবাহিত হয়েছে।
নর্স সাগার সাধারণ শ্রেণীগুলো হলো রাজকীয় সাগা ("Konungasögur"), আইসল্যান্ডারদের সাগা ("Íslendinga sögur"), আইসল্যান্ডারদের অণুকাহিনী ("Íslendingaþættir"), সমসাময়িক সাগা ("Samtíðarsögur" or "Samtímasögur"), কিংবদন্তি সাগা ("Fornaldarsögur"), বীরত্বপূর্ণ সাগা ("Riddarasögur"), সাধুদের সাগা ("Heilagra manna sögur") এবং বিশপের সাগা ("Biskupa sögur").
প্রাথমিক:
অন্যান্য:
নরওয়েজীয় ভাষায়:
গথিক কল্পকাহিনী

গথিক কল্পকাহিনী কল্পসাহিত্য ও চলচ্চিত্রের একটি শাখা বা শ্রেণী, যেখানে কল্পনা, ভয়, মৃত্যু এবং কদাচিৎ প্রণয়ের মেলবন্ধন ঘটানো হয়। এই শ্রেণীটি প্রধানত গথিক লোমহর্ষক কল্পকাহিনী নামক উপশ্রেণীটির জন্য বেশি পরিচিত। এর উৎস ধরা হয় ইংরেজ লেখক হোরাস ওয়ালপোলকে, তার উপন্যাস "দ্য ক্যাসল অফ অটরান্টো" (১৭৬৪) যেটির দ্বিতীয় সংস্করণের উপশিরোনাম ছিল "এ গথিক স্টোরি"। গথিক কল্পকাহিনীর প্রভাবে ভয়ের এক আনন্দময়তা অনুভূত হয়, রোমান্টিকতার সম্প্রসারণ যা ছিল সেসময় একদম নতুন।ও টরে ইংল্যান্ডে এটি চালু হয় ১৮ শতকের দ্বিতীয়ার্ধে এবং ১৯ শতকে তা জনপ্রিয় হয়, যেমন মেরি শেলীর "ফ্র্যাঙ্কেনস্টাইন" এবং এডগার অ্যালান পোর রচনাবলী। এই বর্গের আরেকটি সুপরিচিত উপন্যাস হলো ভিক্টোরীয় যুগে ব্রাম স্টোকারের "ড্রাকুলা"। "গথিক" নামটি ইঙ্গিত করে ছদ্ম-মধ্যযুগীয় গড়নে অট্টালিকা নির্মাণের গথিক স্থাপত্যকে, যেখানে এর গল্পগুলোর অনেকগুলোই ঘটে। রোমান্টিকতার এই চরম রূপটি ইংল্যান্ড ও জার্মানিতে প্রচুর জনপ্রিয়তা পায়। ইংরেজি গথিক উপন্যাসগুলো আরো নতুন কিছু উপশাখার জন্ম দেয় যেমন জার্মান "শাউয়ার-রোমান" (Schauerroman) এবং ফরাসী "রোমঁ নোয়ার" (Roman noir)।
ওয়ার্নিং (২০১৫-এর চলচ্চিত্র)

ওয়ানিং সাফি উদ্দিন সাফি পরিচালিত ২০১৫ সালের মারপিটধর্মী-নাট্য চলচ্চিত্র। ম্যাপল ফিল্মসের ব্যানারে ছবিটি প্রযোজনা করেছেন টপি খান। এটি টপি খান প্রযোজিত প্রথম চলচ্চিত্র। চলচ্চিত্রটি পরিবেশনা করেছে জাজ মাল্টিমিডিয়া। ছবিটির চিত্রনাট্য লিখেছেন আব্দুল্লাহ জহির বাবু। এতে অভিনয় করেছেন আরিফিন শুভ, মাহিয়া মাহী, মাসুম পারভেজ রুবেল, মিশা সওদাগর প্রমুখ।
চলচ্চিত্রটি ৯ জানুয়ারি, ২০১৫ মুক্তি পাওয়ার কথা থাকলেও বিশ্ব ইজতেমা ও ২০১৫ ক্রিকেট বিশ্বকাপ এর কারণে সময় পিছিয়ে ১ মে, ২০১৫ মুক্তি দেয়া হয়।
পাচারকারীদের হাত থেকে শিশুদের উদ্ধার করে ডিসিডিবি মুরাদ হাসান। এরই মধ্যে থানায় ফ্যাক্স আসে ডঃ মাসুদকে কিডন্যাপ করা হবে। কিডন্যাপারের পিছু নিয়ে মুরাদ ঢুকে যায় চ্যানেল এক্সের অফিসে। সেখানে সে টিভি রিপোর্টার জিসানকে পাকড়াও করে। জিসান তাকে উল্টো ক্যামেরার সামনের কিডন্যাপার সম্পর্কে জিজ্ঞাসাবাদ করার সময় জিসানের এক সহকর্মী দেখান চ্যানেল ওয়াইতে কিডন্যাপ হওয়া ডঃ মাসুদকে দেখাচ্ছে, যেখানে মাসুদ তার পাপকর্মের কথা স্বীকার করে। এই তথ্য ধারণ করে চ্যানেল ওয়াইয়ের রিপোর্টার তৃণা হাসান।
কিছুদিন পর আবার ওয়ার্নিং আসে ইঞ্জিনিয়ার বেলালকে কিডন্যাপ করা হবে। তার অফিসে এবং বাসায় পূর্ণ পুলিশি নিরাপত্তা দেওয়া হয়। তবুও কিডন্যাপ হয়ে যায় বেলাল। সিসিটিভি ফুটেজ থেকে পাওয়া ছবি থেকে বেড়িয়ে আসে আসল কিডন্যাপারের ছবি। এবং সেই কিডন্যাপার হল টিভি রিপোর্টার জিসান। মুরাদ তৎক্ষণাৎ জিসানের বাড়ি পৌঁছে তাকে ধরার জন্য কিন্তু তার বোন তৃণার কারণে পালিয়ে যেতে সক্ষম হয় জিসান।
ভুমিকম্পে এক দালান ধ্বসে জিসান তার বাবা ও বোনকে হারায়, মা হয়ে যায় মানসিক প্রতিবন্ধী। সে তখন এর পিছনে থাকা লোকদের খুঁজতে গিয়ে উস্তাগারের নাম জানতে পারে এবং এর সাথে সম্পর্কিত ডাক্তার, ইঞ্জিনিয়ার, জমির দালাল সকলকে খুঁজে বের করে তাদের শাস্তির বিধানের লক্ষ্যে একের পর এক কিডন্যাপ করতে থাকে।
অগ্নি ছবির সফলতার পর ম্যাপল ফিল্মস লিমিটেড আরিফিন শুভ, মাহিয়া মাহী ও মিশা সওদাগরদের নিয়ে ওয়ার্নিং চলচ্চিত্রটি নির্মাণ করতে আগ্রহী হন। তবে "অগ্নি"র সাথে এই চলচ্চিত্রের কোন যোগসূত্র নেই। "" এর পর এই চলচ্চিত্রে দ্বিতীয়বারের মত মাহীকে টিভি রিপোর্টারের ভূমিকায় দেখা যায়।
ছবির বেশির ভাগ অংশের শুটিং হয় ঢাকায়। কিছু অংশ কক্সবাজা ও সিলেটে ধারণ করা হয়। "ফেসবুক" ও "শুনো তুমি" গান দুটি সম্পূর্ণ কক্সবাজারে ধারণ করা হয়। ১০ ভাগের মত শুটিং হয় থাইল্যান্ডে।
"ওয়ার্নিং" চলচ্চিত্রে মুক্তির তারিখ নির্ধারণ করা হয় ২০১৪ সালের ঈদুল আযহা। কিন্তু মাহীর আরেকটি ছবি "" সেসময়ে মুক্তির কথা থাকায় মাহীর অনুরোধে তারিখ পিছানো হয়। পরে তারিখ নির্ধারিত হয় ৯ জানুয়ারি, ২০১৫। কিন্তু বিশ্ব ইজতেমা ও ২০১৫ ক্রিকেট বিশ্বকাপ-এর জন্য সময় পিছিয়ে ১ মে, ২০১৫ চলচ্চিত্রটি মুক্তি দেওয়া হয়। ছবিটি সারাদেশের ৮০টি প্রেক্ষাগৃহে মুক্তি পায়।
"ওয়ার্নিং" চলচ্চিত্রের সুর ও সঙ্গীত পরিচালনা করেছেন শওকত আলী ইমন। গীত রচনা করেছেন কবির বকুল। গানে কণ্ঠ দিয়েছেন শাফিন আহমেদ, নাজমুন মুনিরা ন্যান্সি, মাহফুজ আনাম জেমস, দিলশাদ নাহার কনা, দিনাত জাহান মুন্নী, রুপম। চলচ্চিত্রে ছয়টি গান রয়েছে। জেমসের গাওয়া "এতো কষ্ট" গানটি ২০১৪ সালের ৮ ডিসেম্বর ইউটিউবে প্রকাশিত হয়। কনা ও রুপমের গাওয়া "ফেসবুক" গানটি ২০১৪ সালের ১৭ ডিসেম্বর এবং শাফিন ও ন্যান্সির গাওয়া "শুনো তুমি" গানটি ২০১৪ সালের ২৪ ডিসেম্বর ইউটিউবে প্রকাশিত হয়। "ওয়ার্নিং" চলচ্চিত্রের অডিও প্রকাশিত হয় ৬ জানুয়ারি, ২০১৫।
বিরোধীদলীয় নেতা

বিরোধীদলীয় নেতা হচ্ছেন কোনও দেশের আইনসভার বিরোধী দলের নেতৃত্ব দানকারী ব্যক্তি। উইকিপিডিয়ায় বিরোধীদলীয় নেতা দ্বারা যেসব নিবন্ধ বোঝাতে পারে-
আবিদুর রহমান

আবিদুর রহমান (জন্ম: ৭ নভেম্বর, ১৯৪৮ - মৃত্যু: ২০ অক্টোবর, ২০১০) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর বিক্রম খেতাব প্রদান করে।
আবিদুর রহমানের জন্ম টাঙ্গাইল জেলার নাগরপুর উপজেলার সলিমাবাদ গ্রামে। তার বাবার নাম শফিকুর রহমান এবং মায়ের নাম আনোয়ারা বেগম। তার স্ত্রীর নাম হামিদা রহমান। তাদের দুই মেয়ে ও এক ছেলে। 
পাকিস্তান নৌবাহিনীতে চাকরি করতেন আবিদুর রহমান। ১৯৭১ সালে ফ্রান্সের তুলন নৌঘাঁটিতে সাব মেরিনার হিসেবে প্রশিক্ষণে ছিলেন। তার সঙ্গে আরও ১২ জন বাঙালি ছিলেন। মুক্তিযুদ্ধ শুরু হলে তাদের মধ্যে আবিদুর রহমানসহ আটজন ৩১ মার্চ তুলন থেকে পালিয়ে যান। কয়েক দিন পর ভারতে এসে মুক্তিযুদ্ধে যোগ দেন। আবিদুর রহমান ১৬ আগস্টের পর আরও কয়েকটি অপারেশনে অংশ নেন। এর মধ্যে উল্লেখযোগ্য তারাবো ফেরিঘাট, সিদ্ধিরগঞ্জে খাদ্যগুদামে আক্রমণ, রসদবাহী জাহাজ ‘তুরাগে’ আক্রমণ উল্লেখযোগ্য।
নারায়ণগঞ্জের নৌবন্দরে ১৯৭১ সালের ১৫ আগস্ট মধ্যরাতে গোপন ক্যাম্প থেকে সহযোদ্ধা নৌ-কমান্ডোদের নিয়ে আবিদুর রহমান বেরিয়ে পড়েন। আবছা আলো, আবছা অন্ধকারের মধ্য দিয়ে নিঃশব্দে হেঁটে এ মুক্তিযোদ্ধারা পৌঁছে যান নদীর পাড়ে। অবস্থান নেন সারিবদ্ধ দোকানের পেছনে। অদূরে নৌবন্দর আর এর মধ্যে তারা দ্রুত অপারেশনের প্রস্তুতি নিতে থাকলেন। এমন সময় ঘটল এক বিপত্তি। দলনেতা আবিদুর রহমান কৌশলে সেই বাধা উপেক্ষা করে অপারেশন সফল করলেন। তোলপাড় পড়ে গেল বন্দরে। মুক্তিযুদ্ধকালে মুক্তিবাহিনীর নৌ-কমান্ডোরা দেশের বিভিন্ন নৌবন্দরে একযোগে অপারেশন চালিয়ে গোটা বিশ্বে আলোড়ন সৃষ্টি করেন। এই অপারেশনের সাংকেতিক নাম ছিল অপারেশন জ্যাকপট।
নির্ধারিত দিন নৌ-কমান্ডোরা আবিদুর রহমানের নেতৃত্বে গোপন ক্যাম্প থেকে বেরিয়ে অবস্থান নেন নারায়ণগঞ্জ নৌবন্দরের অপর পাড়ে। এ দলে ছিলেন মোট ২০ জন মুক্তিযোদ্ধা। ১৫ জন নদীতে নেমে অপারেশন করেন। দলনেতা আবিদুর রহমানসহ পাঁচজন থাকেন স্থলভাগের নিরাপত্তায়। ১৫ জনের দলটি তিনজন করে পাঁচটি দলে বিভক্ত ছিল। তিনটি দল পানিতে নামার পর সেখানে হঠাৎ এক অস্ত্রধারী রাজাকার এসে হাজির হয় সেখানে। নৌ-কমান্ডোরা তাকে গুলি করে হত্যা করতে পারতেন। কিন্তু কৌশলগত কারণে তখন তা করা সম্ভব ছিল না। কারণ কাছাকাছিই পাকিস্তানি সেনাদের অবস্থান। এদিকে ওই রাজাকার সেখান থেকে আর সরছিল না। বিপজ্জনক এক অবস্থা হয়ে পড়ে তখন। এ অবস্থায় দলনায়ক আবিদুর রহমান ওই রাজাকারকে নিঃশব্দে হত্যা করার সিদ্ধান্ত নেন। তিনি ছুরি হাতে একাই ক্রলিং করে ওই রাজাকারের কাছে গিয়ে অতর্কিতে ঝাঁপিয়ে পড়েন তার ওপর। আবিদুর রহমান রাজাকারের রাইফেলটি ছিনিয়ে নিয়ে তাকে বন্দী করেন। এরপর নৌ-কমান্ডোদের বাকি দুটি দল পানিতে নামে। যে তিনটি দল আগে পানিতে নেমেছিল তারা যে যাঁর টার্গেটে (জাহাজ, পন্টুন বা টাগ) মাইন লাগান। পরের দুটি দলও নির্দিষ্ট টার্গেটে মাইন লাগাতে সক্ষম হয়। তারপর তারা দ্রুত ফিরে আসেন আগের স্থানে। একটু পর শুরু হয় বিস্ফোরণ। বন্দরের সমুদয় জলরাশি ও দুই পাড় কেঁপে পরপর ১৫টি মাইন বিস্ফোরিত হয়।
বামনদাস মুখোপাধ্যায় কালী মন্দির

বামনদাস মুখোপাধ্যায় কনৌজ-এর কবি শ্রী হর্ষের বংশধর। নদিয়া জেলার ফুলিয়াতে উনি জন্মগ্রহণ করেন। ৭ বছর বয়সে বাবার মৃত্যুর পর মাকে নিয়ে উনি এক আত্মীয়র বাড়ি থাকতে শুরু করেন। তবে সেখানে মনোমালিন্যের ফলে ৭ বছর পর ওনারা জোড়াসাঁকোর বিখ্যাত দাঁ বাড়ীতে আশ্রয় নেন। পরে ওই পরিবারের এক বিধবা বামনদাসকে দত্তক নেন। পড়াশোনার বদলে ব্যবসাতে মন দেন বামনদাস এবং তাতে উনি উন্নতিলাভ করেন। কয়লা ও ইঁটভাটার ব্যবসা করে উনি প্রভূত সম্পত্তির মালিক হন এবং ১৮৮৯ সালে কলকাতার প্রথম সারির উচ্চবিত্তদের মধ্যে নিজের জায়গা করে নেন।
১৮৯৪ খ্রিষ্টাব্দে ব্রিটিশ এটর্নি জন হার্টের থেকে উনি কাশীপুরে ৩৫ বিঘা জমি ক্রয় করেন। এই জমিতে বাগান, পুকুর, সিংহফটক, বাড়ি ছাড়াও দুই বিঘা জমির উপর সুবিশাল নবরত্ন কালীমন্দির তৈরী করা হয়। ১৯০৪ সালে এই মন্দির নির্মাণ সম্পূর্ণ হয় এবং এখানে কৃপাময়ী কালীমূর্তি এবং দুর্গেশ্বর ও ক্ষেত্রেশ্বর শিবলিঙ্গদ্বয় প্রতিষ্ঠা করা হয়। মন্দির রক্ষ্ণাবেক্ষণের জন্য কলকাতা, বর্ধমান, হুগলী ও যশোহর জেলায় কিছু সম্পত্তি দেবতার নামে অর্পণ করা হয় এবং ১৯০৯ সালে ট্রাস্ট গঠন করা হয়।
এটি একটি নবরত্ন মন্দির। বামনদাস নিজের ভাটার ইট দিয়ে এটি তৈরি করেন। ইংল্যান্ডের বার্মিংহাম থেকে আনা ঢালাই লোহার স্তম্ভ এখানে ব্যবহার করা হয়েছে। এছারাও ইতালিয় মার্বেল ও বর্মার সেগুন কাঠের ব্যবহার দেখা যায়।
আনোয়ার হোসেন (ক্রিকেটার)

"একই নামের অন্যান্য ব্যক্তিবর্গের জন্য দেখুন আনোয়ার হোসেন।"
মোহাম্মদ আনোয়ার হোসেন (জন্ম: ১০ ডিসেম্বর, ১৯৮৩) ঢাকার লালবাগে জন্মগ্রহণকারী বাংলাদেশের প্রথিতযশা সাবেক আন্তর্জাতিক ক্রিকেটার। বাংলাদেশ ক্রিকেট দলের অন্যতম সদস্য ছিলেন ‘পিজু’ ডাকনামে পরিচিত আনোয়ার হোসেন। ঘরোয়া ক্রিকেটে ঢাকা বিভাগ ও ঢাকা মেট্রোপলিসের পক্ষেও খেলেছেন তিনি। দলে তিনি মূলতঃ উইকেট-রক্ষকের দায়িত্ব পালন করতেন। এছাড়াও, ডানহাতে ব্যাটিংয়ে পারদর্শীতা দেখিয়েছেন। ২০০২ সালে বাংলাদেশের পক্ষে একটিমাত্র টেস্ট ও একটিমাত্র ওডিআইয়ে অংশ নেয়ার সুযোগ পেয়েছেন।
২০০০-০১ মৌসুমে ঢাকা বিভাগের পক্ষে প্রথম-শ্রেণীর ক্রিকেটে সর্বপ্রথম অংশ নেন। ১৪ বছর বয়সে সকলের নজর কাড়েন। বঙ্গবন্ধু জাতীয় স্টেডিয়ামে ভারতীয় বোলারদের অনুশীলনীতে তিনি উইকেট রক্ষণের দায়িত্বে ছিলেন। শচীন তেন্ডুলকর এই ক্ষুদে উইকেট-রক্ষকের ক্রীড়াশৈলীতে অভিভূত হন।
৩ ডিসেম্বর, ২০০২ তারিখে সফরকারী ওয়েস্ট ইন্ডিজের বিপক্ষে ওডিআই অভিষেক ঘটে তার। সিরিজের তৃতীয় ওডিআইয়ে অভিষেক ঘটিয়ে খেলায় তিনি দুই ঘণ্টারও অধিক সময় অতিবাহিত করে মূল্যবান ৪২ রান তুলেন। ফলশ্রুতিতে ৮ ডিসেম্বর, ২০০২ তারিখে একই দলের বিপক্ষে তার টেস্ট অভিষেক ঘটে। ঢাকায় অনুষ্ঠিত ঐ টেস্টে নিজস্ব সর্বোচ্চ ১২ রান তোলেন। দলে তিনি খুবই কম প্রভাব ফেলেন ও আর কখনো জাতীয় দলে খেলার সুযোগ পাননি। তিনিসহ আরও অনেক উইকেট-রক্ষকই বাংলাদেশের তৎকালীন ১নং উইকেট-রক্ষক খালেদ মাসুদের ক্রীড়াশৈলীর কাছে ম্লান হয়ে যায়। এটিই তার একমাত্র টেস্ট ছিল যা তাকে এক টেস্টের বিস্ময়কারীর তালিকায় অন্তর্ভুক্ত করে।
২০১৭ মহিলা ক্রিকেট বিশ্বকাপ বাছাইপর্ব

২০১৭ আইসিসি মহিলা ক্রিকেট বিশ্বকাপ বাছাইপর্ব মহিলাদের আন্তর্জাতিক ক্রিকেট প্রতিযোগিতাবিশেষ। এ প্রতিযোগিতাটি ৭ থেকে ২১ ফেব্রুয়ারি, ২০১৭ তারিখ পর্যন্ত শ্রীলঙ্কার রাজধানী কলম্বোয় অনুষ্ঠিত হয়। ইংল্যান্ডে অনুষ্ঠিতব্য ২০১৭ সালের ক্রিকেট বিশ্বকাপ প্রতিযোগিতার চূড়ান্ত পর্ব হিসেবে এ বাছাইপর্ব প্রক্রিয়া চলে। এ প্রতিযোগিতাটি ক্রিকেট বিশ্বকাপ বাছাইপর্বের চতুর্থ আসর এবং প্রথমবারের মতো শ্রীলঙ্কায় অনুষ্ঠিত হয়।
ভারত ও দক্ষিণ আফ্রিকার মধ্যে চূড়ান্ত খেলা অনুষ্ঠিত হয়। খেলায় ভারত ১ উইকেটে জয়ী হয়ে শিরোপা জয় করে। চূড়ান্ত খেলায় অংশগ্রহণকারী দুই দলের সাথে শ্রীলঙ্কা ও পাকিস্তান ২০১৭ সালের ক্রিকেট বিশ্বকাপ খেলার যোগ্যতা অর্জন করে। ক্রিকেট বিশ্বকাপে খেলার যোগ্যতা অর্জনকারী চার দলের সাথে সুপার সিক্স পর্বে খেলার সুবাদে বাংলাদেশ ও আয়ারল্যান্ড দল তাদের ওডিআই মর্যাদা ২০২১ সাল পর্যন্ত ধরে রাখে।
দশটি দল অংশ নিচ্ছে। তন্মধ্যে একদিনের আন্তর্জাতিকের মর্যাদা পাওয়ায় বাংলাদেশ ও আয়ারল্যান্ড দল স্বয়ংক্রিয়ভাবে অংশ নেয়। অন্যদিকে বাদ-বাকী আটটি দলের মধ্যে রয়েছে আইসিসি মহিলা চ্যাম্পিয়নশীপের নিচের দিকের চার দল ও আঞ্চলিক পর্যায়ের বিজয়ী চাল দল। বিশ্বকাপে বাছাইপর্বের শীর্ষ চার দল বিশ্বকাপে খেলার যোগ্যতা অর্জন করবে।
২৪ জানুয়ারি, ২০১৭ তারিখে আন্তর্জাতিক ক্রিকেট কাউন্সিল (আইসিসি) সকল দলের সদস্যদের তালিকার বিষয়ে নিশ্চিত হয়।
প্রতিযোগিতায় দশ দল শুরুতে দুই গ্রুপে বিভক্ত হয়ে খেলবে। প্রত্যেক গ্রুপে শীর্ষ তিন দল সুপার সিক্স পর্বে খেলবে ও পরবর্তী বিশ্বকাপ পর্যন্ত ওডিআই মর্যাদা উপভোগ করবে। সুপার সিক্সের শীর্ষ চার দল পরবর্তী বিশ্বকাপে খেলার যোগ্যতা লাভ করবে। তাস্বত্ত্বেও বিশ্বকাপের বাছাইপর্বের বিজয়ী নির্ধারণে চূড়ান্ত খেলার আয়োজন করা হবে। ডিসেম্বর, ২০১৬ সালে আইসিসি খেলার সময়সূচী ও প্রতিযোগিতার ধরন বিষয়ে প্রকাশ করে।
লিও'স ফরচুন

লিও'স ফরচুন (লিওর ভাগ্য) একটি ভিডিও গেম যা আইওএস, এনড্রয়েড, উইন্ডোজ ফোন এবং অ্যামাজন অ্যাপ স্টোরের জন্যে নির্মাণ করেছে ১৩৩৭ & সেনরি এলএলসি। গেমের নামচরিত্র একটি গোঁফওয়ালা নরম লোমশ বল (ফ্লাফ বল) রলি-পলি যে গাঢ় পূর্ব ইউরোপীয় উচ্চারণে ইংরেজি বলে। তার লক্ষ্য হলো তার হারানো ধনসম্পদ স্বর্ণমুদ্রারূপে পুনরুদ্ধার করা। খেলোয়াড় লিওপোল্ডকে নিয়ে চলেন ২.৫ মাত্রিক প্ল্যাটফর্ম লেভেলে। এপর্যন্ত তাতে লেভেল আছে ২৪টি (+ বোনাস), ৫টি পরিচ্ছেদে বিন্যস্ত।
মোবাইল ডিভাইসগুলোতে গেমটি ছাড়া হয় ২০১৪ সালের ২৩ এপ্রিল, মাইক্রোসফট উইন্ডোজ, ম্যাক ওএস এবং প্লেস্টেশন ৪ সংস্করণগুলো ছাড়া হয় ২০১৫-র ৮ই সেপ্টেম্বর।
মেটাক্রিটিক ২২ জন সমালোচকের আলোচনার ভিত্তিতে গেমটিকে ৮৪% রেটিং দিয়েছে।
শিলচর বিমানবন্দর

শিলচর বিমানবন্দর হলো ভারতের আসাম রাজ্যের একটি বিমানবন্দর। এই বিমানবন্দর ১৯৪৪ সালে ব্রিটিশ সরকার চালু করে। এটি কু"ড়িগ্রাম এয়ার বেস" হিসাবেও পরিচিত। এই বিমানবন্দর থেকে অসামরিক বিমান পরিবহন চালু রয়েছে। একই সঙ্গে এটি ভারতীয় বায়ু সেনার একটি বিমান ঘাঁটি। এই বিমানবন্দর থেকে প্রতিদিন ৪ থেকে ৫ টি বিমান ওঠা-নামা করে এবং সপ্তাহে মোট প্রায় ৩০ টি বিমান চলাচল করে। এই বিমানবন্দরটি উত্তর-পূর্ব ভারত-এর চতুর্থ বৃহত্তম ও ব্যস্ততম বিমানবন্দর। ২০১৮-২০১৯ সালে এই বিমানবন্দরের যাত্রী পরিবহন সংখ্যা ৩ লক্ষ ৮৬ হাজার ৬৬৫ এবং বিমান চলাচলের সংখ্যা ৩,৩৮০ টি।
এই বিমানবন্দর থেকে গৌহাটি, কলকাতা, ইম্ফল, আগরতলা ও জোড়হাট বিমানবন্দরে বিমান পরিচালনা করা হয়।
শিলচর বিমানবন্দর সমুদ্র পৃষ্ঠের থেকে ৩৩৮ ফুট উঁচুতে অবস্থিত। এটি ৩৬.৭০ একর জমির আওতাভুক্ত। বিমানবন্দরটিতে শুধুমাত্র একটি অভ্যন্তরীণ টার্মিনাল আছে এবং এটি যাত্রীদের জন্য আধুনিক সুবিধাগুলি দিয়ে সজ্জিত। টার্মিনালে চারটি চেক-ইন কাউন্টার রয়েছে এবং একটি বোর্ডিং গেট বরাবর একটি সুবিধার জন্য ৩০০ জন যাত্রীকে একটি নির্দিষ্ট সময়ের মধ্যে পরিচালনা করতে অনুমতি দেয়, যার মধ্যে ১৫০ জন আসার এবং ১৫০ জনের প্রস্থানের। এএ আই নিয়মানুযায়ী প্রয়োগ করা খরচের সাথে যাত্রীদের জন্য বিশ্রাম কক্ষগুলিও পাওয়া যায়। একটি একক সময়ে একাধিক বিমানের সমর্থন করার জন্য আগমন বিল্ডিংয়ে দুটি পরিবাহক বেল্ট উপলব্ধ আছে। ইন্ডিয়ান অয়েল শিলচর বিমানবন্দরের বিমানের জ্বালানি সেবা বিভাগ পরিচালনা করে। শিলচর বিমানবন্দরের বিমানবন্দর প্রাঙ্গনে খাওয়া-দাওয়া এবং কেনাকাটা করার জন্য বিভিন্ন বিকল্প রয়েছে। উপরন্তু, স্থানীয় হস্তশিল্প দ্রব্য বিক্রি দোকান বিমানবন্দরে আছে। বিমানবন্দরটি ভারতীয় বিমানবন্দর কর্তৃপক্ষ এর অধীনে আছে । শিলচর বিমানবন্দরের দৈনিক পরিচালনা সময় ভারতের বিমানবন্দর কর্তৃপক্ষ কর্তৃক নির্ধারিত নির্দেশাবলী অনুসরণ করা হয়। আলোর ব্যবস্থা: পিএপি আই - প্রিসিশন পদ্ধতির নির্দেশক রানওয়ে (০৪/২৪) উভয় পাশের জন্য ভিজ্যুয়াল সহায়তা প্রদান করে যা পাইলটগুলি বিমানবন্দরের প্রতি সঠিক পদ্ধতি বজায় রাখতে সহায়তা করে এবং আইএলএস-ইন্সট্রুমেন্ট ল্যান্ডিং সিস্টেমটি সমঝোতার জন্য একটি নির্দেশিকা প্রদান করে যখন বিমানটি তার রিসিভারকে আইএলএস ফ্রিকোয়েন্সিতে সুরক্ষিত করে, এটি পার্শ্বীয় এবং একটি উল্লম্ব সংকেত প্রদান করে। প্লাইড ঢাল স্টেশন, যা রানওয়ে স্পর্শ জোনের এক পাশে একটি "অ্যান্টেনা অ্যারে সাইটে" রানওয়ে ০৬ এর জন্যও পাওয়া যায়।
মোরশেদ খান

মোরশেদ খান (জন্ম ৮ আগস্ট ১৯৪০) হলেন একজন বাংলাদেশী রাজনীতিবিদ ও সংসদ সদস্য। তিনি ২০০১ থেকে ২০০৬ পর্যন্ত বাংলাদেশ সরকারের বিএনপি থেকে পররাষ্ট্র মন্ত্রী ছিলেন। এছাড়াও তিনি বাংলাদেশের একজন সফল ব্যবসায়ী। সিটিসেল, প্যাসিফিক মোটরস, আরব বাংলাদেশ ব্যাংক সহ অনেক প্রতিষ্ঠানে তার বিনিয়োগ ও সম্পত্তি রয়েছে।
মোরশেদ খান ১৯৪০ সালের ৮ আগস্ট চট্টগ্রামে জন্মগ্রহণ করেন। প্রাথমিক ও মাধ্যমিক শিক্ষা চট্টগ্রামেই অর্জন করেন। ১৯৬২ সালে তিনি জাপানের টোকিও কৃষি ও প্রযুক্তি বিশ্ববিদ্যালয়ে ভর্তি হন এবং অর্থনীতিতে স্নাতক ও স্নাতকোত্তর সম্পন্ন করেন। এছাড়াও তিনি সোফিয়া বিশ্ববিদ্যালয় থেকে স্নাতকোত্তর ডিপ্লোমা ইন-ইন্ডাস্ট্রিয়াল ম্যানেজমেন্টে পড়াশোনা করেন।
মোরশেদ খানের পরিবার ছিল একটি প্রভাবশালী রাজনৈতিক পরিবার। তিনিও পারিবারিকভাবেই রাজনীতিতে জড়িয়ে পড়েন ও বিএনপিতে যোগ দেন। ১৯৮৬ সালে তিনি প্রথম সংসদ সদস্য নির্বাচিত হন। এরপর তিনি আরও তিনবার (ফেব্রুয়ারি ১৯৯৬, জুন ১৯৯৬ ও ২০০১) সংসদ সদস্য নির্বাচিত হয়েছিলেন। তিনি ১৯৯২ থেকে ১৯৯৬ পর্যন্ত পূর্ণমন্ত্রীর পদমর্যাদায় প্রধানমন্ত্রীর বিশেষ দূত ছিলেন এবং একই সাথে বাংলাদেশ স্পেশাল কমিটি অন ফরেন অ্যাফেয়ার্স-এর চেয়ারম্যানও ছিলেন। মোরশেদ খান ২০০১-২০০৬ সাল পর্যন্ত বাংলাদেশ সরকারের পররাষ্ট্র মন্ত্রীর দ্বায়িত্ব পালন করেন।
মোরশেদ ৫ নভেম্বর ২০১৯ সালে বিএনপির মহাসচিব মির্জা ফখরুল ইসলাম আলমগীরের মাধ্যমে কারাবন্দী খালেদা জিয়ার কাছে পদত্যাগপত্র পাঠিয়ে দলের সকল পদবীসহ সাধারণ সদস্যপদ থেকে নিজেকে প্রত্যাহার করে নেন। 
মোরশেদ দম্পতি ও তার ছেলের বিরুদ্ধে অর্থ পাচারের অভিযোগে ২০১৩ সালের ৩১ ডিসেম্বর রমনা থানায় মামলা দায়ের করে দুদক। মামলার প্রেক্ষিতে বাংলাদেশের ৪টি ব্যাংক হিসাবের মাধ্যমে দেশের বাইরে ৩২১ কোটি  টাকা পাচারের অভিযোগ তদন্তে মোর্শেদ খানের ছেলে ফয়সাল খানকে জিজ্ঞাসাবাদের জন্য ২০১৮ সালের ২০ সেপ্টেম্বর তলব করা হয়।
মামলায় বলায় মোরশেদ খানের প্রতিষ্ঠান ফারইস্ট টেলিকম লিমিটেডের মাধ্যমে মোট ১১টি বিভিন্ন ধরনের ব্যাংক হিসাব ব্যবহার করে মোট ৩২১ কোটি সাত লাখ ৫৩ হাজার ৩৫৯ টাকা দেশের বাইরে পাচার করেছেন।
মামলায় মোরশেদ খান এবং তার ছেলে ফয়সাল মোরশেদ খানের নামে হংকংয়ের স্ট্যান্ডার্ড চার্টার্ড ব্যাংকের হিসাব বন্ধে নিম্ন আদালতের দেয়া রায় ১৮ নভেম্বর ২০১৯ সালে হাইকোর্টের বিচারপতি ওবায়দুল হাসান ও বিচারপতি একেএম জহিরুল হক সমন্বয়ে গঠিত হাইকোর্টের দ্বৈত বেঞ্চ বহাল রাখেন। তাদের টেলিকম সিটিসেল প্রতিষ্ঠানটি ২০১৬ সালের ২০ অক্টোবর বিটিআরসি এর কার্যক্রম পুরোপুরি বন্ধ করে দেয়। পরে ৩ নভেম্বর সুপ্রিম কোর্টের নির্দেশে সিটিসেলের তরঙ্গ আবার খুলে দেওয়া হলেও যা ৬ নভেম্বর আবার বন্ধ করা হয়।
ইউরি ওগানেসিয়ান

ইউরি সোলাকোভিখ ওগানেসিয়ান (, ; জন্ম ১৪ এপ্রিল ১৯৩৩) ।তিনি একজন রাশিয়ান পারমাণবিক পদার্থবিদ. ওগানেসিয়ানকে সবচেয়ে ভারি মৌল গবেষক বলে বিবেচনা করা হয়। তিনি এবং তার দল পর্যায় সারণীর সবচেয়ে ভারি মৌল আবিষ্কার করেন.
২৮ বছর বয়সে, তিনি দাবনায় Joint Institute for Nuclear Research এর Georgy Flyorov (Flerov) দলে যোগদান করেন।
ওগানেেসিন Flerov Laboratory of Nuclear Reactions (FLNR) এর বৈজ্ঞানিক দলের প্রধান ছিলেন।
কপটতা

কপটতা হল পুণ্য বা সাধুচরিত্রের এমন মিথ্যার বহিঃপ্রকাশ, যেখানে ধর্ম বা নৈতিকতার সাপেক্ষে আসল চরিত্র বা প্রবৃত্তিকে গোপন রাখা হয়। 
সাধারণ অর্থে মিথ্যা,ভন্ডামি,কৃত্রিমতা এসবকে কপটতা বলে গণ্য হয়। এ এমন একটি  কাজ যেখানে কেউ এমন আচরণ করে অন্যে যার নিন্দা করে। তিক মনোবিজ্ঞানে এটি নিজের বলা নৈতিক  নিয়ম নীতি মান্য করার ব্যর্থতা । ব্রিটিশ রাজনৈতিক দার্শনিক ডেভিড রান্সিম্যান এর মতে,"আরও অন্যান্য প্রকার কপটতার মধ্যে রয়েছে নিজে কোন কিছু না জেনেও তা জানার ভান করা,  এমন ধারাবাহিকতার দাবি করা যাতে সে দৃঢ় নয় ,এমন আনুগত্যের দাবি করা যা সে পোষণ করে না ।"
আমেরিকান রাজনৈতিক সাংবাদিক মাইকেল গার্সন বলেন, "রাজনৈতিক ভণ্ডামি হল মুখোশের সচেতন ব্যবহার, যাতে জনগণ কে বোকা বানানো যায় এবং রাজনৈতিক স্বার্থ হাসিল করা যায় ।
কপটতা সম্বন্ধে মানব ইতিহাসের শুরু থেকেই লোক জ্ঞান এবং প্রবাদ-প্রবচন,বাগধারা ইত্যাদির বিষয় ছিল । ১৯৮০ এর দশক থেকে এটি ব্যাপকভাবে আচরনগত অর্থনীতি , চৈতন্য বিজ্ঞান ,সভ্যতা সম্পর্কিত মনোবিজ্ঞান , সিদ্ধান্ত গ্রহণ ,নৈতিকতা ,বিবর্তনসংক্রান্ত মনোবিজ্ঞান ,নৈতিক মনোবিজ্ঞান , রাজনৈতিক মনোবিজ্ঞান , রাজনৈতিক সমাজবিজ্ঞান ,ইতিবাচক সমাজবিজ্ঞান ,সামাজিক মনবিজ্ঞান ,সমাজবিজ্ঞান ইত্যাদি গবেষণার প্রধান বিষয় হিসেবে বিবেচিত হয় ।  কপটতার আরবি শব্দ নিফাক।
কপটতা শব্দটি গ্রিক শব্দ ὑυπόκρισις (হিপোক্রিসিস), থেকে এসেছে।যার অর্থ "ঈর্ষান্বিত","নাট্যাভিনয়","অভিনয়","ভীরু", অথবা "ভণ্ডামি"। কপট শব্দটি গ্রিক শব্দ ὑποκριτής(প্রক্রিতিস) থেকে এসেছে । যা υποκρίνομαι (hypokrinomai κρίση, "judgment" »κριτική (kritikē), "critics") এর সাথে সম্পর্কযুক্ত ভাববাচক বিশেষ্য । সম্ভবত একজন অভিনেতার নাট্যের ভাষা এই ধরনের ব্যখ্যা বা অনুমানের জন্য দায়ী । বিকল্পভাবে বলা যায় শব্দটি গ্রিক উপসর্গ hypo-,যার অর্থ "নিচে", এবং ক্রিয়া krinein, যার অর্থ "টালা বা সিদ্ধান্ত নেয়া"।এভাবে শব্দটির আসল অর্থ ঊহ্য করে কোনকিছু টালার বা সিদ্ধান্ত নেয়ার অক্ষমতা । ঊহ্য এই অর্থে যে এটি কার নিজের বিশ্বাস এবং অনুভূতির সাথে সম্পর্কযুক্ত এবং এটি শুধু শব্দটির সমসাময়িক অর্থকেই নির্দেশ করে।
পক্ষান্তরে hypokrisis নির্দেশ করে যেকোনো ধরনের প্রকাশ্য অভিনয় (এতে বক্তৃতাদানও অন্তর্ভুক্ত)
ভোপাল জংশন রেলওয়ে স্টেশন

ভোপাল জংশন রেলওয়ে স্টেশন (স্টেশন কোড: বিপিএল) ভারতের অন্যতম একটি রেলওয়ে জংশন৷ এটি ভারতের মধ্য প্রদেশের রাজধানী শহর ভোপাল এর প্রধান রেলওয়ে স্টেশন৷ সাচির একটি গুরুত্বপূর্ণ বৌদ্ধ স্তুপা স্টেশনটি হতে প্রায় ৪০ কিলোমিটার(২৫ মাইল) দূরে অবস্থিত৷ প্রতি বছর নেপাল, চীন, থাইল্যান্ড, মালয়েশিয়া, জাপান এবং মায়ানমার হতে বহু তীর্থযাত্রী স্তুপাটি দর্শন করতে আসে৷ ভোপাল জংশন রেলওয়ে স্টেশনটি এসব তীর্থযাত্রীদের যাতায়াতের সংযোগস্থল হিসাবে কাজ করে৷
স্টেশনটি ১৯১০ সালে নির্মিত হয়৷ শহরটির দ্বিতীয় স্টেশন(ভোপাল হবিগঞ্জ) ১৯৭৫ সালে নির্মিত হয় এবং এটি তৎকালীন প্রধানমন্ত্রী ইন্দিরা গান্ধী উদ্বোধন করেন৷ পরবর্তীতে অবশ্য ভোপাল শহরে আরও চারটি রেলওয়ে স্টেশন নির্মিত হয়৷
শহরটিতে সর্বমোট ছয়টি রেলওয়ে স্টেশন রয়েছে৷
ভোপাল জংশন রেলওয়ে স্টেশন এবং ভোপাল হবিগঞ্জ স্টেশনকে আরও ৪৭ টি রেলওয়ে স্টেশনের পাশাপাশি ওয়ার্ল্ড ক্লাস রেলওয়ে স্টেশন হিসাবে গড়ে তোলার জন্য নির্বাচিত করা হয়েছে৷ ভোপাল জংশন রেলওয়ে স্টেশন এবং ভোপাল হবিগঞ্জ স্টেশন দুটি ইতিমধ্যেই আইএসও ৯০০১:২০০০ সনদ লাভ করেছে৷
স্টেশনটি শহরটির কেন্দ্র হতে প্রায় ৯ কিলোমিটার(৫.৬ মাইল) এবং ভোপাল হবিগঞ্জ হতে ৭ কিলোমিটার(৪.৩ মাইল) দূরে অবস্থিত৷
স্টেশনটিতে ৬ টি প্লাটফর্ম রয়েছে৷ অন্যান্য সুবিধার পাশাপাশি স্টেশনটিতে অনেকগুলো ওয়েটিং হল, রিফ্রেশমেন্ট সেন্টার, প্যাসেঞ্জার টিকেট কাউন্টার, টিকেট ভেন্ডিং মেশিন, কার পার্কিং, যোগাযোগ সুবিধা, সেনিটারি সুবিধা এবং যাত্রীদের নিরাপত্তার লক্ষ্যে সরকারি রেলওয়ে পুলিশ ফোর্স নিয়োজিত রয়েছে৷
ভোপাল জংশন রেলওয়ে স্টেশনটি প্রধান দিল্লি-চেন্নাই রুটের উপর অবস্থিত, যেখানে ২০০ টিরও অধিক ডেইলি ট্রেন এবং সপ্তাহে ৩৮০ টিরও অধিক ট্রেন থামে৷ ভোপাল জংশনের উত্তরে বিনা জংশন, দক্ষিণে রয়েছে ইতারসি জংশন৷ অপরদিকে একটি ট্র্যাকের মাধ্যমে পশ্চিমে এটি উজ্জাইন জংশন, রত্লম জংশন এবং আহমেদাবাদ জংশনের সাথে যুক্ত৷ এছাড়াও ইন্ডোর ও দিওয়াস জংশনের কিছু অংশের সাথেও যুক্ত৷
ভোপাল শহর ভারতের দ্রুততম ট্রেন ভোপাল শতাব্দি এক্সপ্রেস এবং একই সাথে ভারতের অ্ন্যতম দ্রুততম মেইল এক্সপ্রেস ট্রেন এর চলাচল স্থান৷ আইএও সনদপ্রাপ্ত দ্রুততম মেইল এক্সপ্রেস ট্রেনটি হল শান-ই-ভোপাল৷ অপরদিকে সম্প্রতি ঘোষিত ভোপাল-ইন্ডোর এসি ডাবল ডেকার ইন্টারসিটি এক্সপ্রেস ও ভোপাল-ইন্ডোর এসি ডাবল ডেকার নন স্টপ এক্সপ্রেস চালু হলে তা হবে যথাক্রমে ভারতের মধ্য প্রদেশ ও ছত্রিশগড়ে চালু হওয়া প্রথম এসি ডাবল ডেকার ট্রেন ও নন-স্টপ পয়েন্ট টু পয়েন্ট ট্রেন৷
ভোপাল জংশনের অবস্থানটা এমন যে ভারতের প্রায় সব প্রদেশেরই ট্রেন(হিমাচল, আসাম এবং উত্তর-পূর্ব ব্যতীত) এখানে পাওয়া যায়৷ স্টেশনটিতে পাঁচ জোড়া রাজধানী এক্সপ্রেস, দুই জোড়া গরীবরথ এক্সপ্রেস, শতাব্দী এক্সপ্রেস, দুরন্ত এক্সপ্রেস এবং ২১০ জোড়া এক্সপ্রেস ও ১৩ জোড়া প্যাসেঞ্জার ট্রেন থামে৷